text:
Anade ( XIX ) n.2 Fevrâr 2016
Periodic-mensîl di informazion e culture sul cont de minorance celtiche
dai Ladins de Furlanie. Edizion par cure de associazion “Union Scritôrs Furlans”
Serracchiani-Telesca: graziis di cûr
Naturalmentri chei di Latisane lu disin par mût di dî
Ospedâl di Latisane: “E je nassude intant che tal cîl a slusivin i fûcs di artifizi”. Lu conte cjalantle cu la emozion intai vôi il papà Emanule. La sô piçule Camilla e je stade la prime nassude in Friûl tal 2016, juste vincj minût daspò de miezegnot. E je vignude ae lûs tal pont nassite che la Regjon e à decidût di sierâ, naturalmentri par sparagnâ. Destin indât al vignarès di dî!
Subite daûr no rive a scuindi la sô emozion, e la sô sodisfazion, la mari di Alice, vignude di San Michêl al Taiament a fâ nassi la sô frutine a Latisane daspò la sierade dal pont nassite dal ospedâl di Puart, tal daprûf Venit. Ma no je finide achì parcè che simpri a Latisane aes dôs di gnot al è nassût ancje Tommaso. In fin, simpri tal ospedâl de Basse, aes trê e mieze daspò misdì e je nassude Amelia. In sumis un alc e ce di straordenari: ma nol è dal sigûr bastât co la “biele copie” Serracchiani-Telesca e à decidût che a Latisane nol varà di lâ a nassi plui nissun, lassant par chest cont come pont di riferiment par dute la Basse Furlanie l’ospedâl di Palme.
Al sarà ricuardât come l’an de mobilitazion. Il passât 2015 al à segnât il pas inte storie dal ospedâl di Latisane. A vincj agns de sô definizion di ospedâl di rêt, cu la prime leç di riforme de sanitât regjonâl, il presidi de Basse ocidentâl si è cjatât al centri di un vivarôs contrast, par rivâ a salvâ cierts servizis dal dipartiment materni infantîl. Di une bande la Regjon, che cu la leç 17 di riordin dal sisteme sanitari e intint taiâ i cussì clamâts “doplons”, o sei chei servizis che, par un aspiet economic, ma ancje di personâl disponibil, no podaressin plui jessi mantignûts su ducj i presidis.
Di chê altre e je rivade, impreteribil, la mobilitazion popolâr, cun in teste il comitât “Nassi a Latisane” che nol à pierdût une ocasion par valorizâ lis ecelencis dal repart, puartant in place la cualitât e la sigurece dai servizis.
Assembleis publichis e conseis comunâi si son davueltis un pôc dapardut, cussì come ats uficiâi fats bogns dai municipis dai contors di Latisane e mandâts in Regjon. E un continui proponi su la opinion publiche i numars des presincis, e des nassitis, dai doi presidis di Palme e Latisane, cun cjapadis di posizion fuartis che ae fin dal Istât a àn inviâ la reazion dai miedis gjnecologjics di Latisane, che seondâts de direzion gjenerâl de Aziende sanitarie, a smentivin declarazions palesementri inventadis.
Ma la Regjon e à aromai decidût: Latisane e varà di deventâ il centri des emergjencis-urgjencis, ancje pediatrichis. Dut câs la vastitât dal teritori dulà che al opare l’ospedâl di Latisane, par altri a pôcs chilometris di distance dal centri turistic di Lignan (che d’Istât al po rivâ a une popolazion di dusinte mil abitants), al rint indispensabil che il presidi si specializi ancje su lis emergjencis e su lis urgjencis. Par chest a Latisane al sarà sperimentât il servizi di elisocors noturni, mentri intai spazis dal ospedâl al sarà rindût operatîf un centri pe assistence primarie e la vuardie dal miedi pediatriche e sarà ative siet dîs su siet dilunc la interie de zornade intai mês dal Istât. E reste la pediatrie ambulatoriâl e la aree di emergjence e varà di jessi in grât di frontâ ancje lis emergjencis materni infantîls in totâl sigurece.
Naturalmentri dutis chestis sigurazions e impromissions ae int di Latisane no bastin, cussì la bataie par salvâ il “pont nassite”, ma ancje altris servizis ritignûts fondamentâi e va indenant. Dut nol po sei rindût a une cuestion di bêçs e di sparagns, co in altris puescj de Regjon, come a Triest, chescj concets no vegnin mai tirâts in bal. No si po vê dut, ma no si po nancje rinunziâ a dut parcè che, in teorie, o vin ducj i stes dirits, che si loghi a For di Sore o pûr a Palaçûl, a Sacîl o pûr a San Pieri al Nadison.
Intant che o scrivevin chest articul e je vignude fûr une gnove butade sun chest fondamentâl argoment. La president de Regjon Serracchiani e à tirât fûr la propueste, zirade ae Zonte regjonâl dal Venit, di un pussibil acuardi par tignî viert il pont nassite di Latisane (Friûl) se al restarà sierât il pont nassite di Puart (Venit). La rispueste di di là dal Taiament e je rivade imediade, de bande dal stes president de Regjon, Luca Zaia. “O rispietin fint da pît lis sieltis programatichis de Regjon Friûl-V.J., ma o ribatin, come che o vin fat plui voltis, che la Regjon Venit e riten di no podê rinunziâ al pont nassite presint tal ospedâl di Puart”. Pocjis e che si tocjin al vignarès di dî, e fin dal zûc. A chest pont la bataie par “nassi a Latisane” e reste plui che mai vierte parcè che la int no intint molâ, e a Serracchiani-Telesca no ur disin graziis une ostie! (tarvos)
Ladins dal Friûl pag.2 - Fevrâr 2016
DAL TIMÂF A LA LIVENCE
I cincuante agns dal “Moviment Friûl”
Storie di un moviment autonomist che al à disveât il Friûl
Il “Moviment Friûl” al à 50 agns. Sabide stade 9 di Zenâr al à juste apont fiestezât l’inovâl dal mieç secul di impegn politic tal lûc dulà che ai 9 di Zenâr dal 1966 al nassè pe volontât di une assemblee di ativiscj convocade daspò une rieste di riunions organizadis alì dal Circul de stampe e alì Palas hotel di vie Carducci, vuê Ambassador hotel. E achì i autonomiscj si son tornâts a cjatâ, par ricuardâ lis motivazions e problemis di chê volte, che par tancj aspiet a son presints ancje vuê, come il pericul de pierdite de autonomie regjonâl, la disgregazion dal Friûl storic par colpe des UTI, la creazion de macroregjon dal “Triveneto”, cu la disparizion di fat nestre identitât, la mancjance di volontât politiche tal meti in vore ad in plen lis leçs di tutele de lenghe furlane (LR 29/1997 e LN 482/1999).
I ultins mês dal 1965 a rapresentin un moment di grande mobilitazion in Friûl pe rivendicazion de Facoltât di Midisine a Udin. Lis manifestazions dai students di Novembar e Dicembar indreçadis a condizionâ il Consei Regjonâl e a blocâ i ats de istituzion e po dal ricognossiment de bande dal Stât de Facoltât di Midisine a Triest no otegnin l’esit sperât. Cundut achel la mobilitazion che si realize si palese come une rivelazion e e segne cence altri un moment significatîf di cjapade di cussience coletive dai interès locâi e di identitât furlane che indi fâsi di supuart.
Il sfuei mensîl “Int Furlane” (che al veve cjapât la volte ae “Patrie dal Friûl” tal rapresentâ la cjarte stampade par furlan) al sta naturalmentri daûr cun grande partecipazion aes fasis de lote saborant ae mobilitazion, al risvei de cussience dai furlans no dome i zovins, ma ancje i lôr paris, e tal so editoriâl al scrîf: “I Furlans si movin! Vuê si movin i students universitaris; doman si movaran i paris dai students. Si movin finalmentri e si messedin pal lôr interès co i partîts e intai partîts no si fâs e no si à fat il lôr interès. Cheste grande agjitazion che e sei benedete, e simpri laudâts i students che si sbracin pe vere vite dal Friûl. No si trate di sioperâ pe Coree, ni pal Stât Libar di Triest, ni pal Sud Tirôl, ma pal nestri fogolâr, pe nestre culture, pe nestre personalitât. La politiche in cheste facende e je dome chê vere, ven a stâi chê di fâ il ben dal Friûl. Daspò cinccent agns cheste rivoluzion pacifiche, ma secont i dirits di nature e aduncje tremende, e je in viaç”.
La vicende de Universitât e à rindût inmò plui fuarte la critiche ae classe sorestante furlane ae cuâl “Int Furlane” si jere indreçade plui voltis riclamantle ae unitât, almancul inte maiorance, par podê rivâ a vinci lis resistencis triestinis. L’obietîf de Universitât al è sintût in fats come determinant pe rinassince complessive dal Friûl, istituint un leam diret tra cheste istituzion (colegade a un slargjament plui gjenerâl de istruzion) e la jessude dal sot svilup economic. La delusion e la sfiducie intai politics, zontade ae cussience des pussibilitâts daviertis de mobilitazion popolâr, a puartin aduncje un pôcs tra i plui rapresentatîfs aderents di “Int Furlane” a colegâsi a chês fuarcis che si stavin batint pe Universitât a Udin. Al ven cussì decidût di dâ vite a un moviment di opinion, il “Moviment Friûl”, che si costituìs uficialmentri ai 9 di Zenâr dal 1966. La rivendicazion de Universitât a Udin e divente in sumis il pont di agregazion par un moviment, che, si definìs “apartitic” e si propon come smire “la tutele a ducj i livei e in ducj i setôrs dai interès dal Friûl”. Lis components che si cjatin adun ator di chescj obietîfs a son di divierse formazion culturâl e professionâl e variementri organizadis: il grup dai students furlans, organizât dai circui universitaris, un pôcs di miedis cun a cjâf il professôr Cecotto, un pôcs di insegnants e libars professioniscj, plui di cualchi predi come pre Pieri Londar e Pre Checo Placerean.
Su lis pagjinis di “Int Furlane” la nassite dal gnûf moviment e je anunziade cun grant vivôr e cun cetantis sperancis: “Al è nassût il Moviment Friûl tiere, tiere furlane, scolte cidine la vôs che e ven sù dai secui e des lagrimis dai vons. Il Moviment Friûl al à la uniche intenzion e braure di puartâti come un anel tal dêt. “Int Furlane” che cun tancj altris furlans di buine volontât, e à suspirât e lavorât cence padin e cence sflandorosis visions di glorie pal ben dal Friûl, vuê si sint dabon travanade di gjonde. Il Friûl si alce in pîts par mert dal Moviment Friûl. “Int Furlane” si indalegre di chest fat, e e fas auguris, e da la peraule di continuâ a lavorâ spale a spale cul Moviment Friûl pal ben dal Friûl”.
Da une analisi des components che a dan vite al Moviment Friûl, e dai obietîf prioritaris ai cuâi si smire, al risulte evident che il grup di fondazion, pûr proponintsi di realizâ un rapuart organic cuntune plui slargjade base popolâr par dai cussience dai propis dirits, al propon dut câs une rieste di tematichis e rivendicazions, inte cui elaborazion e selezion al cjape la volte, almancul tal in prin, il teme de Universitât. Vadì che e je chê la rivendicazion “di riclam” ator ae cuâl il moviment si ricognòs e al môf i siei prins pas. Agregantsi su cheste “bataie” il moviment al rive par altri a slargjâ la riflession componint valutazions e istancis plui gjenerâls, determinât a rapresentâ “a ducj i livei e in ducj i setôrs il Friûl”.
Il Moviment Friûl, secont “Int Furlane”, al rapresente il strument politic adat a dâ rispuestis a chês problematichis che il gjornâl al va di timp sotliniât, lant daûr doi filons che si incrosin: la incapacitât dai partîts “talians” di fâsi interpretis des istancis furlanis e la necessitât di une buine aministrazion, fate di oms plui che di ideologjiis e programs complessîfs. Cussì secont “Int Furlane”: “Il Moviment Friûl al varès di jessi un superament dai partîts intes cjossis aministrativis di cjase nestre, come che si brame che la union de Europe e sei un superament dai nazionalisims. Un Moviment Friûl fat di bravis personis di buinis intenzions, di ideis e credos ognun par so cont, ma dulà che ducj si metin adun dome par fâ, a lôr spesis, un fregul di ben al Friûl”.
In conclusion o podin ben dî chê tra il 1965 e i prins mês dal 1966 si à vude une grande stagjon di libertât, di democrazie popolâr, di voie di scombati e di brame di autonomie pal nestri Friûl. Oms, ideis, aspirazions che no rivarìn mai a dismenteâ. Podaraial mai tornâ inmò un timp cussì?
(renzo balzan)
Ladins dal Friûl pag.3 – Fevrâr 2016
CRONICHIS DI CHENTI
CoopCa: nus reste dome di vaî
La fin de viere Cooperative e à lassât un grant vueit in Cjargne
Tumieç – Al vai il cûr. La CoopCa e je stade sierade in maniere definitive, no esist plui. Al vai il cûr soredut e denant di dut pai socis che a vevin prestâts i bêçs e pai dipendents, i prins parcè che a scugnaran gloti dai cuintri colps pesants dome par vê dade fiducie a cui che al aministrave i lôr bêçs, cussì come che a vevin fat dilunc la storie de CoopCa i socis di prime. I seconts, une buine mitât di lôr, si cjataran inte situazion di scugnî cjatâ un gnûf lavôr, cu la sperance che cui che al à il dovê istituzionâl ur dedi lôr une man.
Al vai il cûr, parcè che la storie de CoopCa intindude no come une aziende, ma come un insiemit di feminis e di oms, e je rivade insom, e cun jê e je rivade insom la storie di miârs di personis di vuê, socis e lavoradôrs. La CoopCa e je stade, magari cussì no, stravuelte cun dams che inmò no si riviju a calcolâ.
La Cooperative Cjargnele di Consum e nassè tal 1907, cun Riccardo Spinotti e Vittorio Cella come president e come diretôr. Tal stes an e vierzè la buteghe di Tumieç e daûr altris cinc sparniçadis inte mont dal Friûl. I socis a jerin 556, soredut socialiscj o ben dongje a chestis ideis, co la idee di fonde e jere chê dal socialisim riformist. Chestis personis e chês che a vignirin daûr a derin vite ae plui grande realtât de Cooperazion di consum furlane ae cuâl si zontà ancje chê dal credit, secont il sisteme che i dipuesits dai socis a fasevin di capitâl par podê slargjâ la ret comerciâl, par comprâ a presis plui convenients i prodots, par permeti a cui che nol veve bêçs par paiâ daurman di podê “segnâ sul libret” ce che al comprave, paiant po ae fin dal an o al rientri des rimessis dai emigrants. La CoopCa e rapresentave la sigurece sevi par cui che al partive sevi par cui che al restave. Nancje la prime Vuere Grande e rivà a sdrumâ la Cooperative, profughe ancje jê (a Bologne) come miârs e miârs di furlans.
Tornâts a Tumieç ae fin de vuere, i aministradôrs a forin bogns no dome di tornâ a
vierzi lis vieris buteghis, ma fintremai di aumentâ il lôr numar. Dopo vê dade la adesion (a sorprese) ae federazion fassiste des cooperativis, la CoopCa e frontà lis duris vicendis de seconde Vuere grande e e jentrà a fâ part de prime esperience di democrazie daûr vincj agns di ditature: chê de Republiche Libare de Cjargne.
La svolte e fo chê dai agns ’80 e de fin dal secul XX, deventant da cooperative cun finalitâts di solidarietât a une entitât divierse, une societât che investive in ativitâts imobiliârs, in cetris comerciâi, tal slargjament dai ponts di vendite, ancje viers la Basse Furlanie e fûr de Regjon viers il Venit. Al semeave di intuî une jentrade tal marcjât de libare concorince e pe ricercje dal profit a discapit de premessis ideâls, forsit ideologjichis tal sens miôr dal tiermin, che a vevin juste apont puartât indenant i fondadôrs.
Al vai il cûr parcè che al ven a mancjâ un pont fêr de economie de montagne e no dome pe Cjargne, un servizi par cui che al resist inte economie dai paîs o par cui che al è anziant e cence jutoris di sorte. Magari cussì no pôc o nuie si podarà fâ. O speri che e esisti inmò la cussience dal patrimoni storic e culturâl che l’archivi e i archivis de CoopCa a rapresentin. O speri che lis istituzions culturâls e politichis no permetin che al vadi dispierdût dut chest patrimoni, magari proponint al Archivi di Stât di Udin di cuistâ il materiâl. Miôr al sarès impen che al podès jentrâ a fâ part de Biblioteche-Archivi Gortani, custodide a Tumieç.
Une prionte di contribût e varès di consisti tal studi de bande dai inteletuâi dal moviment cooperativistic de nestre Regjon, di cheste straordenarie esperience democratiche, oltri che economiche nassude dal bas. Un alc pardabon di fûr dal comun par chei timps. Dome cussì o podarìn fâ in mût che no vegnin dispierdude la ereditât di miârs di feminis e oms che a àn crodût intun mont miôr, e plui just. (zuancarli l. martina)
CoopCa: buinis gnovis pai socis prestadôrs
Damâr – Il prometût, e tant spietât anunci al è in fin rivât ai 9 di Zenâr stât. L’at di liberalitât decidût a so timp de bande di Coop Nordest – ma po fat propi da Coop Alleanza 3, la holding nassude di resint de aleance tra la stesse Coop Nordest, Coop Adriatica e Coop Estense – al è stât confermât cuntun comunicât uficiâl. Al sarà cussì rifondût, in trê ratis (la prime dentri il mês di Avrîl cu ven) , circje il 50 par cent (13,5 milions di euros) des sumis depositade dai socis prestadôrs di CoopCa (27 milions di euros).
La sume di 13,5 milions cemût che al è stabilît fint dal inizi, e sarà rindude disponibil da Coop Alleanza 3 in trê ratis: “Pal 2016 dentri il mês di Avrîl cu ven , cuntun impuart pari a 6 milions di euros; tal 2017 a vignaran tornâts 4 milions di euros; la operazion si sierarà po inte Vierte dal 2018 pai restant 3,5 milions di euros”. Alc al è alc e nuie nol è nuie al vignarès di dî.
Par chel che al inten po la situazion de vendite dai negozis e supermarcjâts, a spietin inmò un compradôr 11 ponts vendite, pai cuâi il judiç licuidadôr, Paola Cella, al podarès decidi di bandî une gnove aste. Oltri a chest in pîts al reste il probleme dal magazen di Damâr: par cumò al semee che e sedi stade fate une ufierte de bande aziende todescje Aldì. (mdp)
Ladins dal Friûl pag.4 – Fevrâr 2016
DOCUMENTS
Friûl plui autonom e Triest par cont so
Propuestis par un gnûf model istituzionâl de nestre Regjon
Che lis iniziativis dal senatôr triestin Francesco Russo pro Triest Citât metropolitane a puedin creâ ancje un ciert malstâ tal so partît (il Partît Democratic n.d.r.) in Consei regjonâl al è comprensibil. Soredut in cui che al è seriementri preocupât pe minacis nazionâls ae specialitât regjonâl. Ma no si po dal sigûr da tuart a un parlamentâr triestin di fâ il so mistîr. Ce che par altri al convinç di mancul al è il fat che il Consei regjonâl e altris istituzions a vebin vude une reazion scuasit di sconzûr sun chest probleme invezit di frontâlu e dibatilu. Al ven suspietâ che il probleme nol sedi tant Triest citât metropolitane ma ce indi vignarès di conseguence vadì, come che justementri al fâs presint Zuanfranc D’Aronco riclamant Sergio Cecotti, une ristruturazion de Regjon su dôs grandis centis funzionâls e istituzionâls: Triest e il Friûl. No dome il president de Provincie di Udin ma ancje numerôs circui autonomiscj e furlaniscj (oltri che triestins) a àn di timp in ca assimilade la idee associantle a une gnove, plui clare e funzionâl definizion de Regjon Friûl Vignesie Julie: di une bande, juste apont, Triest Citât metropolitane e, di chê altre, une, clamìnle par cumò “Provincie” autonome dal Friûl. No je, aduncje, une cjosse gnove. Si indi fevele di timp in ca. Il moment al po jessi o no jessi favorevul ma si trate di une propueste serie, di stazâ e su la cuâl misurâsi.
Dal sigûr a ’nd è des condizions che a laressin denant trat stabilidis: che si discuti sì di Triest Citât metropolitane ma, dutun in chel, che si discuti purpûr di chest gnûf Friûl, intindût, o propon jo, come federazion di teritoris (e achì la stampe locâl e à dal sigûr une funzion fondamentâl): il Friûl, in prionte, intindût come furlans (popul furlan) e no dome come istituzions, che nol stedi sul barcon e cjalâ ma che al partecipi a chest confront cuntune propie propueste metude al stes livel des ambizions e des prospetivis di Triest Citât metropolitane.
Par scomençâ a discuti, o ai di dî intant che, se lis resons dal sì a son dutis di meti inmò a fûc, lis resons dal no mi semein cetant debulis: Triest Citât metropolitane (ma, che si vebi di lei, un diviers asset de Regjon) e sarès une sielte cuintri il policentrisim regjonâl des Uti (Unions Teritoriâls Intercomunâls n.d.r.) e e zovarès ae contraposizion (o ae cooperazion) tra Triest e il rest dal teritori regjonâl.
A son argoments debui in prin lûc parcè che al è assoludementri vêr che une Regjon articolade intune citât metropolitane fuarte e in altris 17 Uti e sarès scuilibrade e no acetabil. Triest e cuistarès gnovis competencis a difarence dal rest dal teritori che al restarès incjadenât al model Uti. Il “policentrisim” des Uti (ametût che si vegni a cjâf dai berdeis al esam denant dal Tar inmò in at) al vignarès cussì a rapresentâ l’atuâl ecuilibri inte gjestion dal teritori regjonâl. Ma lis Uti, cemût che o ai vût mût di scrivi, cence podês e finanziaments vêrs, a son dome un tentatîf di riorganizazion, in aree plui slargjade, di servizis che bielzà a esistin. A davuelzin, ven a stâi, compits gjestionâi e no di svilup. Cubiâ Triest Citât metropolitane di une bande e Uti di chê altre e sarès une ofese rude pal rest dal teritori regjonâl. Al deventarès partant inevitabil sevi pensâ a un infuarciment istituzionâl dal restant teritori regjonâl sevi a ripensâ completementri la funzion de Regjon che e varès ocupâsi mancul di teritori e plui di grandis strategjiis e di internazionalizazion. No esistin dubis, partant, che Triest Citât metropolitane e intizie un efiet a cjadene che al oblee, in ultime analisi, propi la Regjon a rinovâ di plante fûr se stesse. Al è di chest, aduncje, che si sta verementri dibatint.
In secont lûc Triest Citât metropolitane di une bande e un gnûf Friûl di chê altre, no saressin, in prionte, par nuie cuintri la cooperazion infraregjonâl e ancje interregjonâl. Il retôr de Universitât di Udin Alberto De Toni intune interviste al semee vualmâ chest riscjio. Ma o vorès sigurâlu. Il puart regjon di lui stes riclamât inte interviste, al è un concet, strategjic e tecnic insiemit, creât e elaborât intun resint libri curât di cui che al scrîf parie a Maurizio Maresca (“Fvg-Europa: ultima chiamata. Un Porto-Regione tra Mediterraneo e Centro Europa”. Forum, Udine, 2014) che si base sul meti al lavôr, intun slargjât procès di cooperazion economic-teritoriâl, dutis lis economiis dal teritori ma ancje lis istituzions di chês plui locâls fint al livel european, superant necessariementri, ma cence pensâ di eliminâju, confins e podês aministratîfs comunâi, provinciâi, regjonâi e ancje nazionâi. Il puart regjonâl al è, aduncje, se mai, propi un grant esempli di federazion teritoriâl che e domande fuarts procès di cooperazion tra ents e istituzions diviersis ma fuartementri autonomis e une vore validis dal pont di viste strategjic e operatîf.
O crôt , in fin, che il Friûl nol vebi di vê pôre di Triest Citât metropolitane ancje par resons plui profondis. Il “model Friûl” nassût de ricostruzion – che si larà a celebrâ in chest 2016 ae ocasion dal inovâl dal cuarantesim dal taramot -, al è un grant model di sussidiarietât dal teritori (verticâl e orizontâl), di vision strategjiche, di autonomie operative e partecipazion dal bas. Magari cussì no, chel model, cemût che o sosten di timp in ca e che, o documentarai intun libri che o stoi scrivint, al è, di agns in ca, in fuarte crisi. Une prime cjosse di fâ pal cuarantesim al è, aduncje, chel di tornâ a studiâlu par rilançâlu e no fuscâlu inmò di plui. Un Friûl che al recuperi chel spirt e chês fondis concetuâls e operativis nol po sintîsi menaçât di Triest Citât metropolitane, ma se mai, saborât inte sô funzion uniche e storichementri fondade, di salvaguardie e promozion di diviersitât, autonomie, identitât e capacitâts locâls di fâ e di cooperâ. Al Friûl, partant, tal segn de specialitât regjonâl ma ancje di chel so model di tornâ a rigenerâ, il compit di prospetâ une plui slargjade sintesi strategjiche tal dibatiment che al è daûr a davuelzisi. (alessandro fabbro - professôr associât di tecniche e planificazion urbanistiche alì de Universitât di Udin – test tirât fûr dal “Messaggero Veneto” dai 24 Setembar 2015 e voltât par cure de redazion)
Ladins dal Friûl pag.5 – Fevrâr 2016
JOSEF MARCHET: I GRANCJ OMS DAL FRIÛL
Zuan Candido: autôr dai “Commentarii Aquileienses”
E protagonist disfortunât des vicendis dai Çambarlans e Strumîrs
Ben pôc nus riferissin i vieris racueidôrs di memoriis biografichis sul cont dal storic Zuan Candido: forsit parcè che la sô no fo une esistence movimentade, ni ricje di vicendis di cui sa ce grande impuartance.
La nobil famee dai Siôrs di Luserià (daprûf Tresesin), ae cuâl al apartignive il Candido, e jere inmò siore tal secul XV; ma il domini venezian al stave butant jù i prejudizis aristocratics che a vevin tignude lontane la nobiltât des comuns professions e dai studis. Zuan, fi di Nucolau Candido, nassût a Udin inte mitât dal Cuatricent, al fo cussì mandât a scuele: prime inte citât di nassince, dulà che a chel timp a jerin maestris celebrâts il venezian Sabellico e il vicentin Quinto Emiliano Cimbriaco; po al studi (universitât) di Padue, dulà che al cuistà la lauree in utroque jure: e dut chest al nestri Zuan dal sigûr no i disconvignive.
Tornât in Friûl viers il 1475, si dedicà ae profession di nodâr, e il contemporani Belloni nus sigure che lu fasè cuntune buine riessude: dal rest no vin altris testemoneancis di cheste sô ativitât, che al davuelzè fint al prin deceni dal secul daspò. Al è di scrupulâ che dilunc dute cheste dade di timp che al varà scomençât a passionâsi aes vicendis storichis de nestre Patrie e a racueilis, intai archivis publics che l’esercizi de profession i dave la pussibilitât di consultâ, tirant fûr cussì dâts, informazions, cronichis e acjadiments di prime impuartance. Ma po prime che di chest materiâl al pensàs di zovâsi par un lavôr di sintesi, a vignirin a discjolilu, pal tant che al semee, vicendis di altri gjenar.
Za intai ultins agns dal secul XV si lave palesant in Friûl e soredut a Udin chê division politiche-sociâl, tra la viere aristocrazie feudâl, che il domini venezian al stave metint de bande, e la borghesie citadine cun a cjâf i nobii Savorgnans, che e je ben cognossude dai storics sot il non des dôs fazions dai Strumîrs e dai Çambarlans. Il fat che il partît dai Çambarlans al ves a cjâf i Savorgnans, al à puartât a pensâ che in dute cheste vicende Vignesie e ves, in fonts, plui di cualchi interès: naturalmentri in favôr dal partît borghês e pal tramit dai Savorgnans. Dut chest al fâs crodi che il Zuan Candido, come un so parint Zuanbatiste, al vebi dade la sô adesion al partît dai Strumîrs. Il contrast par cualchi an di manifestà dome in piçulis barufis di place, ma po al sclopà in dute la sô violence sul scomençâ dal an 1511, intant de vuere tra l’Imperadôr todesc e Vignesie: i nobii di part Strumire nol jere un segret che a jerin partesans dal Imperadôr Massimilian.
Cussì, ai 27 di Fevrâr dal 1511, zornade di joibe grasse, une sdrume di contadins si derin adun a Udin sapontâts dai soldâts al solt dai Savorgnans, par po discjadenâsi in brusariis di palaçs e macilis di nobii Strumîrs. Antoni Belloni al conte che in chel grant batibui il Candido al corè un grâf pericul: insiemit cuntun pôcs di partesans strumîrs dal Colorêt al tentà di oponisi a la int aromai indiaulade ma a forin savoltâts e a scugnirin cori a parâsi intes lôr cjasis. Zuan Candido al rivà a salvâsi scjampant a platâsi sul cjampanili dal domo. E alì al scugnì restâ fintremai che, il prin di Març, a cjossis fatis, Vignesie intervignì e il lutignint al fasè parâ fûr de citât la ribaldarie dai scalmanâts. Dut câs no si ritignì inmò al sigûr e al ve miei par cualchi timp lâ a parâsi a Cividât. Nol è il câs achì di lâ dilunc a contâ dai particolârs sanganôs di chê vicende ni des conseguencis de vuere, che e continuâ a lâ dilunc fintremai tal mês di Otubar dal 1516.
Daspò di chescj fats il Candido si metè a ordenâ lis memoriis storichis che al veve racueltis e a scomençâ a meti jù i “Commentarii Aquileienses”; il prin tentatîf di esposizion fate in maniere metodiche des vicendis dal Friûl. Al semee che, oltri a zovâsi des notiziis di lui racueltis, al sedi ricorût, par integrâ lis sôs informazions, di un pôcs dai siei savints amîs, tant che Jacopo di Purcie, Pieri Passarino e altris, che i varessin furnît gnûf materiâl; e che, puartât insom il lavôr, no lu volès plui publicâ, vint pôre di disfigurâ cul so latin di nodâr masse lontan de classiche purece e elegance che aromai la culture umanistiche e pratindeve. In fin si decidè pe publicazion daûr lis insistencis di altris amîs, tra i cuai dal sigûr il nodâr Belloni; ma prime al volè fâ sotponi il test, par otignî lis mendis che a coventavin, a Giambattista Egnazio, professôr di letaris a Vignesie; e, no inmò content, al preà il Belloni di fâlu riviodi ancje da Gregorio Amanseo. Chest al fasè un pôc il dificil ma po, cjapât in man il lavôr, no content di ritocjâlu o, forsit, di rifondi il test sul cont de lenghe, al volè meti dentri ancje dal so tal contignût come, par esempli, des grandis lauts pai siei basavons. Il Candido, in fin, al publicà i “Commentarii” tal 1521, alì de stamparie di Alessandro de’Bindoni di Vignesie, ma nol fasè nissune menzon des colaborazions che al veve vudis, anzit al lassà fûr cence rivuart lis zontis metudis jù dal Amanseo, che cussì se ve cetant par mâl.
Al covente dit che chel libri, tal ambizionôs latin coret di ben trê savint, nol resist vuê ae critiche plui benevul? Cundut achel, par chel che al inten i acjadiments plui dacîs dal autôr, al è inmò une font preseose; e di chê altre bande nol va dismenteât che si trate dal prin saç di sintesi di une materie une vore imberdeade e plene di incompletecis. I contemporanis, in gjenar, lu presein pe sô obietivitât. Il so esempli al ve darest dai imitadôrs, come il cividalês Marc Antoni Niocoletti (1536-1596), che al scrivè la vite di dodis patriarcjis di Aquilee e di altris oms ilustris. Po il za vût iniment Belloni, Indrì Palladio, Fabi Quintilian Ermacora, prin storic de Cjargne, Jacopo Valvason di Manià e altris inmò.
Zuan Candido al vivè fintremai ai 20 di Lui dal 1528.
(Josef Marchet – test tirât fûr da “Il Friuli: uomini e tempi”, - ridot e voltât par cure de redazion)
Friûl: un popul, une tiere, une lenghe!
Ladins dal Friûl pag.6 – Fevrâr 2016
DAI FATS E DE CULTURE
DES TIERIS LADINIS
Lis tradizions intes valadis ladinis dolomitanis
Publicât un fondamentâl atlant etnografic in cinc volums
San Martin de Tor / St. Martin in Thurn (Bz) – Di resint, par cure dal Istitût Ladin “Micurà de Rü” di San Martin de Tor in Val Badie, e je vignude fûr une opare fondamentâl in cinc volums “Tradizioni nelle vallate ladine dolomitiche”, curade dal ricercjadôr Alessandro Norsa.
La ricercje e je pratichementri dedicade a ogni mês dal an intai comuns de Ladinie Dolomitane, partintint tal prin volum cui mês di Novembar e di Dicembar, dal sigûr tra i plui interessants dal pont di viste dai acjadiments folclorics. Cundut achel il lavôr al è struturât in dôs parts fondamentâls: 1) une ricercje sistematiche sui dâts za cjolt sù dai autôrs che si son ocupâts des ricercjis sul cjamp e che a àn dât i lôr lavôrs aes stampis, partint de bibliografie plui resinte e po lant indaûr fint ai prins documents publicâts. Culì in cierts câs a son stâts analizâts ancje dâts di archivi; 2) il completament e il recupar di chês notiziis che a mancjavin intai lavôrs realizâts denant trat, cu la testemoneance di une rêt di informadôrs mediant la ativazion dai Istitûts Etnografics, lis Associazions Culturâls, i Museus e lis Bibliotechis presintis sul teritori.
L’implant utilizât par organizâ il lavôr al è stât chel che normalmentri al ven doprât pe racolte dai acjadiments che a colin tal calendari dilunc l’an, come par esempli: Cja dal an, Pifanie, Carnevâl, Domenie Ulive, setemane di Pasche Maiôr, Pasche des Rosis, Corpus Domini, solstizi dal Istât, fiestis dedicadis ae Madone, i Sants, San Nicolau, Sante Luzie, Nadâl, gnots di Nadâl e Pasche Tafanie. A son stadis individuadis in zonte tradizions particolârs no presints in ducj i lûcs come par esempli il rituâl dal trai lis cidulis infogadis, o pûr altris fiestis o tradizions locâls particolârs.
Par chest cont al jere stât prontât un cuestionari par une interviste a domandis viertis che e permetès di racuei in maniere sistematiche lis informazions sul cont des diviersis fiestis di glesie e profanis. Dut câs in rivuart aes specifichis tradizions di valade, l’autôr si è zovât purpûr di publicazions locâls particolarmentri significativis, come par esempli il test di Simon De Giulio, “Usanzes e lurgeres da zacan” pe Val di Fasse, che a son stadis utlizadis par impostâ i cuestionaris specifics di ogni valade .
In merit aes tradizions di glesie, al è stât tignût cont par ogni fieste ce che si diferenzie de ordenarie celebrazion e che partant al à segnât il pas pe descrizion efetive des tradizions locâls. Incrosant i cuestionaris gjenerâi e chei specifics di valade al è stât po predisponût un cuestionari definitîf a domandis a rispueste sierade par atestâ la presince de tradizion e a domandis viertis par dâ spazi al aprofondiment, proponût inte midiesime forme e cu la midiesime sucession a ogni informadôr des 29 parochiis (cjapadis dentri in 19 comuns) esaminadis.
Intai timps e ritmis il studis al è stât cussì dividût: trê agns di ricercje ative sul cjamp par un totâl di 19 comuns esaminâts, e partant une medie di 7 comuns ogni an, a ognidun dai cuai a son stadis dedicadis cuatri zornadis in lûc. Ogni interviste e je stade po regjistrade cuntun regjistradôr digjitâl Sony ICD-P630. La ricercje tal so complès si divît in dôs parts: un test descritîf che al sotlinie par ogni acjadiment calendariâl, une esposizion storiche e la sô gjenesi, l’eventuâl presentazion in lûc di testemoneancis artistichis, i rituâi sacris e profans, lis sagris o i marcjâts; e une rieste di cjartis che a traviers dai simbui a metin in evidence la presince sul teritori dai elements vûts iniment denant trat.
Di impuartance primarie, come che si à vût iniment, la “Bibliografie” par realizâ cheste opare. Prin argoment, darest, a une fondamentâl leterature locâl essenziâl pal completament dai dâts racuelts sul teritori. Sul argoment in fats al esist tal teritori une biele rieste di dâts in publicazions locâls, un pocjis des cuâl tratadis in maniere sistematiche, come par esempli il volum “Momenti di vita” di Marco Forni (2007), publicât dal Istitût Ladin Micurà de Rü, dulà che il timp dal an e je une part di un lavôr plui complès di caratar gjenerâl, e chel dal Istitût Culturâl Ladin Majon de Fascegn di Simon De Giulio (1983) specific pe Vâl di Fasse. A ’nd è po dai lavôrs che, pûr cjapant dentri une cierte documentazion, a fasin cont soredut sul aspiet emotîf dal ricuart, come chel dal titul “I giorni, la vita in Ampezzo nei tempi andati”, di Amelia Menardi Illing.
Par vie dal fenomen de modificazion de economie, cetantis tradizions a àn vût un lent, impreteribil discjadiment, ma par fortune cierts autôrs a àn in maniere diligjente fermade la memorie dal timp, come l’ampezan Silvestro Arduino De Franceschi che intai agns tra il 1894 e il 1897 al scrivè un librut dal titul “La Valle di Ampezzo” il cui manoscrit, no inmò publicât ad in plen, si cjate custodît tal archivi de Ra Ciasa de ra Regoles” di Cortina. Ancje se di pocjis pagjinis un altri interessant document (inmò di publicâ) relatîf ae tradizions de La Plì de Fodom al è chel di Riccardo Gabrielli dulà che l’autôr al à ritrat un pocjis des usancis presints une volte in chê val. Par chel che al inten la Val Gardene, invezit, il sindic di Urtijëi di chê volte Franz Moroder al de aes stampis tal 1891 il libri “Das Grönden Tal” dulà che si cjate dedicadis uns dîs pagjinis ae descrizion des usancis locâls za in chê volte in discjadìnce. E bisugne inmò ricuardâ il sfuarç di ducj chei che tal timp si son impegnâts a furnî cualchi scaie dai lôr ricuarts publicâts su lis rivistis, come la riviste di identitât etniche “Nos ladins” che e cjapà vite tal 1949, il sfuei che al ven publicât inmo in dì di vuê “La Usc di Ladins” e ducj i preseôs contribûts dâts aes stampis intai diviers boletins parochiâi.
In sumis, cemût che o vin vût mût di sotliniâ, une opare fondamentâl di consultazion par ducj chei che a vuelin cognossi plui a fonts la realtât de Ladine Dolomitane, la sô vite plui sclete, la storie, lis sôs tradizions, che par plui aspiets a cjatin dai parêi significants ancje cul nestri Friûl. (edelweiß)
,Ladins dal Friûl pag.7 - Fevrâr 2016
INTAI PRÂTS DE CULTURE FURLANE
Biagio Marin: poete locâl, poete globâl
A son colâts i trente agns dal inovâl de muart dal cjantôr di Grau
Grau – Ai 24 di Dicembar stât a son colâts i trente agns che al è muart Biagio Marin, cjantôr di Grau, poete che al doprave une lenghe locâl, ma di contignûts e di valence dal sigûr globâl. Marin, insegnant, bibliotecari, poete, al è nassût a Grau tal 1891. Al studià a Gurize, Viene, Florence e Rome dulà che si laureà cun G. Gentile. Bon prosadôr par talian, al à componût, tal dialet di Grau, viers splendits di savôr maluseriôs. Spirt estrôs, non si tirà mai indaûr sul cont des polemichis, ancje mastinis, cun aversaris vêrs o presumûts. Al à vût il Premi Moretti d’aur di poesie tal 1968, il Premi Pifanie tal 1975. Al fo candidât al Nobel pe leterature, su iniziative di Gianfranco D’Aronco.
Sul cont di chest personaç, che al à dât lustri e innomine ae nestre leterature regjonâl, o publichìn culì sot vie un ricuart di Paolo Medeossi. Il test za publicât sul “Messaggero Veneto” dai 24 di Dicembar stât, al è stât voltât par furlan par cure de nestre redazion. (red.)
“Cavo de nembo”, cjâf di temporâl, lu clamave tal dialet gradesan la sô cetant amade none Tonia che i veve fat di mari daspò che, di frut, al jere restât vuarfin. Un caratar burascjôs, imprevedibil lu compagnà dilunc une esistence incuiete, vivarose, cemût che e pant di lui la biografe Edda Serra, che e zonte: al è vivût intune condizion di inamorament seguitîf. Aspiets che a contrastin cul piçul mont antîc deventât il palc di sene di une vicende significative e decisive pe culture dal Nûfcent in chest blec di Italie sospindût su problemis sociâi e politics che dispès a fasin fadie a comprendi chei che a rivin chenti di altris zonis.
Biagio Marin, il poete di Grau, l’autôr de “I canti dell’isola”, il polemist, l’anticlericâl laic sostignût di une ferbinte fede religjose, l’amì di Prezzolini, di Pasolini e di ducj i protagoniscj a traviers i cuai e je nassude la grande leterature regjonâl, al à segnât une ete come pôcs altris e par chest al è necessari e just ricuardâlu vuê, 24 di Dicembar, vee di Nadâl, a trente agns che al è vignût a mancjâ, avignude tal 1985, cuant che aes dôs di buinore il so respîr di vieli di novantecuatri agns si distudà par simpri, lant a confondisi cun chel mâr sot i barcons de cjasute dulà che al jere tornât a logâ tal 1969, ae fin dal so timp plui biel, passât Triest.
“Il mont poetic di Marin al è dutun in chel avuâl al mont za cussì poetic di Grau. A pensâju insiemit no si diferenziin, tant la pagjine e traspâr inte realtât”, al disè Pier Paolo Pasolini che al amì, a traviers une fisse corispondence, al confidave i pinsîrs plui scuindûts: “Se al fos par me, o fasarès la vite di Dino Campana”. E Marin, cu la ande dal fradi plui grant, al conseave prudence: “Sta atent, dal sigûr ti spietin a cualchi varc. A zirin storiutis straneosis sul to cont, e dutis che a smirin a disfamâti. Sta atent Pier Paolo”.
Cundut achel la vicende di Marin e fo compagnade di ecezionâi incuintris e amistâts, dantji ancje par chest un puest centrâl inte storie de leterature di confin. Funzion inspietade par chel fantat sveât, incjantât dal atrat feminîl, nassût tal mês di Jugn dal 1891, fi di Antonio Marin, gjestôr a Grau de ostarie “Tre Corone”, il che i garantive un pôc di benstâ rispiet ae miserie dai pescjadôrs. Par cheste reson, Biagio al podè studiâ alì dal innomenât Staatsgymnasium di Gurize, dulà che la sô formazion e fasè pas une vore impuartants co al podè jentrâ in contat cun personaçs che si cjatin intai romançs di Claudio Magris, come Enrico Mreule, Ervino Pocar, Nino Paternolli, che i fevelarin di Carlo Michelstaedter. Amistâts slargjadis po a Florence dulà che i talians residents in teritori austriac a podevin restâ a studiâ par un an. Su lis rivis dal Arno, Marin al cognossè i poetis e i scritôrs dal grup “La Voce” e i inteletuâi iredentiscj. Tal mês di Dicembar dal 1911, inte tratorie dai students, graziis a Gianni Stuparich al jentrà in confidence cuntun zovin alt, dai bafs biots, Scipio Slataper. Chest ultin e il “vociano” Giuseppe Prezzolini a deventarin i amîs plui sancîrs dal fantat di Grau che po si trasferì a Viene par lâ indenant cui studis, arlêf dal glotolic Carlo Battisti che lu inviulâ a scrivi par dialet. Il 1912 al fo un an ecezionâl sul cont dai esordis: in pôcs mês a vignirin publicâts “Il mio Carso”, di Slataper, la raccolte “Con i miei occhi, Trieste è una donna” di Umberto Saba, il “Piccolo canzoniere” di Virgilio Giotti biel che Marin si screave cun “Fiuri de tapo”, racolte stampade dal editôr Paternolli di Gurize. Epoche dulà che a Triest si lave svilupant la amicizie tra doi personaçs inmò discognossûts, che si incuintrarin juste par câs, James Joyce e Italo Svevo. Nons che a revochin ducj insiemit chel timp, fasint capî il tant che al è ae fonde di une civiltât scuasit di no rivâle a comprendi par vie de sô origjinâl complessitât.
La storie di “Biaseto” (cun chest sorenon al jere cognossût su la isule) e je incuiete ancje sot l’aspiet personâl. Al maride une fantate cognossude a Florence, Pina Marini. Si lauree in filosofie a Rome cun Giovanni Gentile. Dal matrimoni a nassin cuatri fîs, dai cuai un sôl mascli, il cetant amât Falco, il fantat dulà che al torne a viodi Scipio Slataper, l’amì muart intant de vuere di volontari. Ma ancje Falco al è spietât di un tragjic destin: militâr in Slovenie, al reste copât intun scuintri cui partigjans ai 25 di Lui dal 1943, la zornade che il fassisim al cole.
Par mantignî la famee, Marin al fasè l’insegnant, po al vignì cjolt sù a Grau come diretôr de Aziende dai Bagns, al de la sô adesion ancje al fassisim, ma par po jessi mandât fûr. Al fo perseguitât cun siet procès dulà che dibant si cirì di condanâlu. Ae fin si rindè e al le a logâ a Triest, dulà che al restà par trente agns fint ae pension.
Tra i lavôrs davuelts, al à fat ancje il bibliotecari pes Assicurazioni Generali. Al intratignì simpri bogns rapuarts cul Friûl, soredut cun Chino Ermacora e Lelo Cjanton de Filologjiche. La sô innomine di poete e scomence a slargjâsi tal 1951 cuntune opare monumentâl “I canti dell’isola”, e il premi Barbarani, che al riclame la atenzion di Pasolini. Da cjantôr di Grau al devente simpri plui cjantôr de vite, rapresentative di un mont no provinciâl, ma ben invezit de culture taliane dal secul, come espression di une Regjon jessude de tragjedie di dôs vueris. Il so tornâ inte isule al ripropon dut câs il dificil dialic cu la sô int. Intune poesie cussì al dîs: “Stanco de solitae / l’omo ha batuo ala porta / de dute le contrae / de la so zente morta”. In cheste flabe liriche al conte aduncje la condizione dal poete, che al fronte stradis discognossudis se al vûl crevâ il cercli che lu ten presonîr.
La opare di “Biaseto”, cemût che al sosten Elvio Guagnini, no si configure gran tant che une gjeneriche racolte di lirichis o un cjançonîr di stamp petrarchesc, ma pluitost come un gjornâl di viaç, un archivi, un diari, dulà cjatâ la straordenarie vôs di un scritôr european, talian, di Grau che al à cirût il respîr dal eterni, la vie de veretât (la persuasion vude iniment di Michelstaedter) e il sens di un univiers mai discuviert denant trat, disint di sé: “Me so el specio terso d’un fondào. Me so el vento”. (paolo medeossi)
Ladins dal Friûl pag.8 - Fevrâr 2016
SCRITÔRS E LIBRIS IN MARILENGHE
“Cuaders di Culture Cjargnele” numar XIV
La publicazion e ven fûr par cure de Universitât de Tierce Etât de Cjargne
Juste sot fiestis di Nadâl al è vignût fûr de stamparie Andrea Moro di Tumieç il volum numar XIV dai “Cuaders di Culture Cjargnele”, realizât come simpri dal cors di “Lenghe e Leterature Ladine Furlane” de Universitât de Tierce Etât de Cjargne. Volum penç di pagjinis (102), e di contignûts dedicât come che al è a un dai personaçs plui impuartants de nestre leterature, o sei il comediograf e poete Luigi Candoni.
Inte prime part dal “Cuader”, chê dulà che i tescj a vegnin voltâts dal talian par furlan, o cjatìn in fats publicâts trê cjapitui di “Valpino – Le favolose imprese di un bambino alla scoperta de mondo”, un libri che Candoni al veve scrit pai zovenuts, ma che al cjape dentri dai significatîfs insegnaments ancje pai grancj. Po a vegnin ancje proponudis un mac des sôs poesiis plui bielis in lenghe furlane. Di grant riclam, e palês significâts, in chest câs e je chê che e à par titul “Friûl puarte di violis”.
Pai tancj che no lu san al merte ricuardât che Luigi Candoni, nassût a Cedarcjis di Darte tal 1921 e muart a Udin ai 13 di Avost dal 1974, al è cognossût in Italie e tal forest pe sô straordenarie produzion teatrâl, cun aspiets di avanguardie verementri origjinâi. Par furlan al à scrit il test “Strissant vie pe gnot”, premiade de Filologjige tal 1974, e une racolte di dodis poesiis titulade “Lontan dai vôi”, publicade su la riviste “La Panarie”.
Une des sôs plui fortunadis comediis, “Il dediderio del sabato sera”, rapresentade a dilunc ancje tal forest, e fo ispirade da tematichis leadis ae emigrazion furlane e cjargnele. Darest il stimul e la fuarce dal so teatri no àn mancjât di incidi su la leterature e sul teatri furlan, cu l’esempli di contignûts e tecnichis modernis e cetant validis, che il comediograf al veve cjapât sù lavorant a Rome, in Japon e in altris grancj centris di culture teatrâl. Cussì la sô opare plui polemiche, ispirade de storie dal Friûl, “Fuochi sulle colline”, e fasè burì fûr, a chei timps, une vore di sunsûr e di contestazions cuant che e fo rapresentade a Udin, tal 1966.
La mont dal Serenât, il Cjanâl dal Incjaroi, la Bût e il Cjarsò, vadì i elements dal ambient fisic e favolôs de Cjargne si ju cjate ancje tal za vût iniment “Valpino”, un libri par fruts publicât tal 1972, o miei, par doprâ lis peraulis di Candoni, intun “romanç de infanzie viodude cui vôi di frut”. Ma lis monts, cu la lôr bielece e la lôr tragjedie, a comparin ancje intes poesiis par furlan, come in chê titulade in maniere significative “Vajont”: “Cumò là ch'al jere il lât / legri di trutis / a si viodin i budiei da mont...”. O ben inmò intai viers che a componin la curte liriche “La vite”: “Un sivilâ di treno / tra dôs galariis”.
Candoni, che viers la fin de sô parabule vitâl, acelerade di un di chei mai che si use a dî che no perdonin, al scuvierzè ancje la segrete bielece de sô fevelade native, e la doprà, come che o savìn, pes sôs ultimis oparis. Come che lui stes al disè, il furlan al deventà la lenghe di Cain, in “Strissant vie pe gnot”, parcè che e je une lenghe popolâr, sclete, vere cussì i semeave plui adate par esprimi i sintiments primitîfs.
Intai ultins agns al cjapà part cun passion al dibatiment su la istituzion di une Universitât autonome a Udin (che si viodi, sun chest cont, une sô letare vignude fûr su “Il Gazzettino” dai 29 di Lui dai 1971) e al fo purpûr un ferbint sostenidôr de creazion di un “Teatri stabil regjonâl” inte capitâl dal Friûl.
Daspò vê predisponût un lassint par un premi teatrâl, il “Candoni – Arta Terme”, che indi tignìs vive la memorie di operadôr culturâl, oltri che di comediograf, al spietà chel il sipari al calàs su la sô vite, ative e impegnade fintremai inte ultime zornade.
La seconde part, chê dulà che si voltin i tescj dal furlan-cjargnel par talian, e je stade invezit dedicade al poete, fotograf, pitôr e animadôr culturâl di Dimplan Luigi Dereatti (Vigji Dereat), vignût a mancjâ tal mês di Avrîl dal 2014. In fin, come simpri, la tierce part de publicazion e cjape dentri lis poesiis e lis prosis dai arlêfs che a àn frecuentât il cors di “Lenghe e Leterature Ladine Furlane”. In chest câs cetant interessantis a son lis prosis che a àn par argoment lis vicendis de “Vuere Grande”, tal inovâl dai cent agns che e je sucedude chê grande tragjedie, che e à tibiât in maniere particolâr la Cjargne, la sô int, il so teritori.
____________________________________________________________________________________________________________
La schede: PP.AA. , “Quaderni di Cultura Carnica / Cuaders di Culture Cjargnele” XIV / 2015, Ed. Universitât de Tierce Etât de Cjargne, Tumieç 2015, pp.102 .
“Ladins dal Friûl” Diretôr responsabil : Renzo Balzan - Reg. Tribunâl di Tumieç n. 123 dai 09.03.98
Redazion : 33028 Tierç di Tumieç - V. Dandolo16 / tel. 0433/43696 / e-mail : ladinsdalfriul@gmail.com
F.I.P. (fotocopiât in propi) a Tierç di Tumieç (Ud) V. Dandolo 12 pes Edizions “Union Scritôrs Furlans”.
La publicazion e ven spedide es Bibliotechis dal Friûl, es Istituzions Culturâls Ladinis des provinciis di Bolsan, Trent e Belun, e a ducj chei che a mandin la lôr libare contribuzion doprant il C.C. bancjari nr.19162 dal “Banco di Brescia” (Filiâl di Tumieç) - codiç IBAN: IT50H 03500 64320 0000000 19162
Chest gjornâl inte sô version online si lu cjate tal sît : http://ladinsdalfriul.blogspot.it
Publicât cul sostegn de Provincie di Udin – L.R.24/2006 art.26


c: text/html

text:
Daniel Samba , te trasmission di:
“Friûl piturât di neri”di Radio Onde Furlane .
--
" LETURIS " di gnûf e je cun voaltris, e à vût la sô Madone d'Avost, in Argjentine. Di solit si cjacare dal Friûl di îr, cui solits ricuarts dal passat, tant par cambià o fevelarìn dal Friûl di vuê, cui soi cambiaments e realtâts diferentis .
...
Intun mont globalizât, la int si môf par tantis e diferentis resons, tancj lu fasin par lâ in vacancis, ma cetancj altris a van a cirî un bon vivi che no lu àn tai lôr paîs di origjin. Il popul furlan al sa di cheste necessitât di “scugnî là” a torzeon pal mont, dovent imparâ la lenghe dal puest e altris robis . Cheste riflession e ven ben par capî il Friûl di vuê , dulà che si viôt un grum di musis forestis, e si sint a fevelâ in lenghis che mai si jerin sintudis prime.
----
O volevi juste apont contâus la storie di Daniel Samba, un fantat dal Camerun, al è rivât in Friûl agns indaûr, al cjacare in diviersis lenghis, ma al à pensât ben di imparâ ancje il furlan, une sielte che lu a judât unevore a tirâ indenant, e a stâ cu la int, intant che al va ator par dut il Friûl, cjase par cjase, a vendi la so marcjanzie, paraltri si preocupe di finî di studiâ, si e inacuart zirânt pal Friûl, che a esistin: isulis linguistichis, e lis dopre cuant che al è il câs .
---
Si è ancje fat cognossi sui schermis locâls, zirant publicitâts pe television, e cumò al è daûr a puartâ indevant une trasmission radio che si clame “Friûl piturât di neri”.
---
I arlêfs dal "taller de furlan" a ricuardaran che o vin let un articul che al jere tal cuindisinâl in lenghe furlane "Il Diari", te edizion di Dicembar dal 2007. Si po ancje leilu in internet e discjamâlu, la direzion dal sît è je : www.il diari.eu.
Maman e salûts a ducj.
---

robotstxt: allowed

filter: keep


text:
Vilote
La vilote e je une forme di cjant a trê o plui vôs nassude tal XV secul in Friûl. Formis di cjant derivadis de vilote si son pandudis intes regjon convicinis, in Austrie, in Slovenie e in Venit.
La vilote tradizionâl furlane[cambie | modifiche il codiç]
I cjants furlans par solit a no jerin scrits, la int e jere usade a tegniju a ments ancje parcè tantis voltis a no si saveve scriviju. Passant di bocje in bocje, al capitave che a vignissin fûr variantis e alterazions, fintremai a un vêr mudament dal cjant che, dal imprin, al jere daspò deventât un altri.
Cjants pardabon di lavôr a no 'ndi è, se no chei che a clamin il lavôr. Il nestri mont contadin al jere sotan e par tant puartât a un bon acet de sô cundizion di vite tant di vê miôr il cjant di consolazion e di lamentazion o di burì fûr a front une forme di ligrie sfrontade e, vedudis lis condizions materiâls, un poc sfuarçade.
La vilote autentiche e antighe e jere salacor fate in doi viers di dîs silabis, ma si je pandude e sparniçade cuant che à cjatât il so model in cuatri otonaris o miôr in dôs cubiis di otonaris.
La stesse vilote, daûr dal paîs e de ocasion, e vignive eseguide (cjantant e balant) in maniere diferente, o vignive adatade, e cheste e je propite une da lis carateristichis dal cjant popolâr furlan: la possibilitât di comedâ il test poetic, la linie de melodie fintremai a la struture armoniche seont de bisugne dai scoltadôrs o, parcè di no, dai esecutôrs.
L'autôr al jere intal imprin une persone, di sigûr cun tant di non e cognon, ma la interpretazion a jere par plui corâl e il patrimoni subite coletîf. Il cjant po stâi che al vignìs tacât a une vôs e po dopo l'acompagnament polifonic al rivave bessôl da pît insom. La polifonie e à marcât di lunc il cjant popolâr furlan cuintri chel di altris bandis talianis dulà che il cjant al jere monodic, e se ancje a plui vôs, par otave e al unisûn.
La tradizion polifoniche furlane si pandeve dulà che un prin, tenôr o sopran, al tacave un cjant, e il secont al intierçave oreglantle a sec e il bas al leve di lunc par toniche e dominant. Chê maniere li di cjantâ e je al dì di vuê un grum rare.
Lis armonizazions e lis corâls dal nûfcent a àn vût il merit di vê nobilitât la musiche, che in efiets a jere puarine, e documentât la sô esistence, ma a àn, tal stes timp, tibiade la usance frescje di cjantâ cun libertât e di inventâ, metint dut intes mans di predis, esperts, mistirants e, no simpri, musiciscj.


text:
La crepe
Cjarlins, ai 16 di Avrîl dal 1860
Al jere di cualchi timp in ca che a Rine i pareve che Dolfo le cjalàs intune maniere gnove, che jê no jere in câs di capî e di motivâ. A vevin zuiât dongjelaltris di cuant ch’a jerin frutins, ch’a vevin lis cjasis che si fasevin fûr sul stes bearç e li i fruts a fasevin dispès zornade.
Jê e veve simpri pensât a lui tant che a un dai siei fradis, metipen come a Milio ch’al veve i siei stes agns, ma di cuant che jê e veve començât a vê il mâl solit, lui al jere mudât. I vignive parmìs ogni moment cun cualchi scuse e al jere bon di stâi dongje ancje un timp cence dî nuie.
Chê de dì prin, po! Lui al veve volût, siôr sì, che jê i des par un moment lis sôs cjalcis, che po a jerin chês di sô sûr Lisute e che lis veve dopradis dal sigûr ancje Milio. Lui, Dolfo, lis veve metudis sù e po nol voleve tornâjes. Ce matadis. Cuissà ce che i passave tal cjâf.
Cumò i jere di gnûf a ret, biel ch’a levin bande il mâr, par menâ a passon lis ocjis. Il soreli al scjaldave pardabon, e sì che si jere nome tal mês di Avrîl. Ch’a sudavin i doi frutats e ch’a sudavin ancje lis fueutis juste screadis sui agaçs. Cussì, rivâts ch’a forin li dal fontanon, jê e veve bevût di gust chê aghe frescje ch’e spissulave dal tubul e che i sgrisulave il cîl de bocje.
Li de gleseute di San Tomâs, là ch’e jere une biele largjure, come par solit, si vevin metût pognets te jerbe par contâses, intant che lis ocjis a becotavin e a svuacaravin tes pocis lenti ator. E a jê i jere vignude presse di fâ un got di aghe.
Si veve tirât sù e si veve puartât in bande. Ma come ch’e veve començât a tirâ sù la cotule e jere restade inguside tal sintîsi la sô cjaladure a impeolâsi intor e si veve tirât ancjemò plui in bande, daûr di une cise, che là e podeve parâsi.
Sul imprin no si veve incjolt di chê burele par tiere, ch’e jere dute cjapade a pensâ ce che i sucedeve a Dolfo. Ma cuant che si veve tirât sù e ch’e veve butât par un maritimp i voi par di là, e veve berlât daurman, cence pensâ a ce ch’e steve disint.
«Dolfo! Dolfo! Ven ca svelt!»
E lui, si capìs, i jere corût dacîs di dute buride.
«Ce isal po?»
«Ven viôt mo ce ch’al è ca!»
«Ce?»
«Chest, po!»
«E je une crepe!»
«Ah! Une crepe!»
«Cuissà di cuant ch’e je ca!»
«Ce sens! Ce impression! Come chê ch’o vin cjatât sot dal cocolâr?»
«Chê e jere chê di un cjan. Cheste mi pâr ch’e sedi chê di un cristian».
«Ah! Pal amôr di Diu!»
«Viodìn mo ce ch’al è dentri!»
«No, ti sconzuri!»
«Par viodi, juste par viodi!»
«No, no. Lassìnle indulà ch’e je. E puarte peule!»
«Nome par viodi!» dissàl Dolfo ch’al jere un alc sustât tal viodile cussì spasimade.
La crepe e jere infondade te tiere. Lui le tirà fûr. Dentri vie e jere çondare, dute vueide avuâl, come che le vessin metude li di pôc. Tignintle a ret de muse, al lupiave tal scûr di chês dôs voglariis, cirint di inficjâsi di cemût ch’al podeve jessi stât il so paron. O la sô parone, magari.
Parsore de voglarie di çampe e veve come une rie plui scure, une sorte di sfris, salacor une viere feride.
«Sint cemût ch’e je lizere!»
«No mo! Nancje par impens!»
«Sù, sint mo!»
«No jo! No e po no!»
Viodint che la crepe a Rine i deve come fastidi e no savint plui ce fâ di jê, dut a bot i disè:
«O podaressin lâ li de poçate e viodi s’e sta a flôr da l’aghe o se e va sot».
«Bon, ma tegnile tu! No vuei nancje tocjâle cuntun dêt jo!»
A lerin de bande de Ziline, pôc vie de glesie, e petant varcs sui claps grancj, ch’a jerin in polse te aghe di agnorums, Dolfo al rivà a poiâle tal mieç de corint. Biel lant vie sul pêl da l’aghe la crepe, che ur mostrave ai fruts la codope, si voltà planc planchin, pandint di bot come slavrâts i ingjâfs dai voi, juste prin di infondâsi tal flum.
«Ce sgrisui!» e de sù Rine. «Tornìn mai a viodi des ocjis che s’o vessin di pierdint une... puare mai me! E dut par lâ daûr dai tiei mateçs!»
A tornarin indaûr cidins, un denant di chê altre. Dacîs de glesie a ingrumarin lis ocjis e i tocjà cumò a Dolfo di fâ la roie. Lui, cui siei solits pinsîrs, al lee li de cise indulà ch’e jere stade jê. E al berlà daurman.
«Joi! Nol pues jessi!»
«Ce ti passial cumò?»
«Oh Signôr! Oh Signorut benedet!» al berlà Dolfo pensant che salacor chel al jere il cjastì pai malpinsîrs ch’al veve vût intor di Rine.
«Ce isal Dolfo cumò?»
Ma Dolfo nol veve plui il snait di prin. Cumò al jere dabon spaurît e nol veve cûr di rispuindii. Al sintì alore i pas lizêrs di jê e chel so bonodôr a vignîi daprûf, e la sô vôs dolce, cun chel tremôr stratignût:
«Ce isal?»
«Ven viôt!»
«Une crepe! Inmò une crepe!»
«No une crepe! Simpri chê crepe!»
«Me ce disistu!»
«Viôt il sfris! Parsore dal voli a çampe! Lu veve tâl cuâl chê ch’o vin butât te Ziline!»
«Sêstu sigûr?» e disè jê.
«Diu al è bon testemoni!»
«Sêstu bon di fâ la crôs?»
«Sun chel di miôr ch’al è!»
Jê e voleve domandâi su ce ch’al varès fat la crôs ma e veve come un presintiment e no veve cûr di stâ a sintî la sô rispueste.
Si cjalarin tai voi e a començarin a cori di dute buride cuintri cjase, biel lassant lis ocjis denant de glesie di San Tomâs. Che a cjalâlis adalt a parevin buinecenis tal mâr vert di un prât di Avrîl.


text:
ELEZIONS REGJONÂLS DAI 29 DI AVRÎL. Sfide a poker sul futûr dal Friûl-Vignesie Julie
La competizion eletorâl dai prossims 29 di Avrîl pes Regjonâls si presente tant che une partide intense a poker. Cuatri, tant che il numar «magjic» dal zûc a cjartis che al domande plui strategjie, a son di fat i concorints ae cjarie di president; e pûr, lis tatichis di zûc a somein tant a chês di chei che si sfidin ator de taule verde: si mostre la sigurece di vê in man lis cjartis justis par vinci la pueste plui alte pal futûr de Regjon, ma ancje si «bluffe» tant, parcè che su temis impuartants e decisîfs tant che la riforme sanitarie, lis Uti, il rilanç de economie, di ricetis detaiadis su cemût intervignî e su cemût cjatâ lis cuviertiduris finanziariis necessariis, nol è che si ‘nt viodin tantis. A prevalin lis declarazions di principi, lis sugjestions che a emozionin, i sprocs che a scjaldin parcè che a disin ce che la int si spiete, ma dopo no si capìs tant di plui di chel che al sucedarà de dì dopo la sierade dai bossui indenant.
Epûr, si capìs che o sin a un svolt, che e je une sfide interessante e cualchi viaç ancje divertente, ma no pacjifiche, parcè che intal plat, cemût che al sucêt in cualchi malfamade cjase di zûc clandestine, si finìs par zuiâsi il futûr, dute une vite. La Regjon Friûl-Vignesie Julie, di fat, e je jessude de crisi plui malmetude dai siei vicins; dopo i 5 agns di «andament lent» di Tondo e i 5 di ativisim discjadenât, ma estrani dispès aes esigjencis concretis dal teritori e animât di ideologjisims disleâts de realtât, e je bisugne di ricompatâ lis filis des tantis componentis teritoriâls dal Friûl, des categoriis economichis, des diviersis formazions sociâls, par frontâ la sfide plui grande, chê de globalizazion che e menace la nestre culture e il nestri benstâ.
Il candidât che al à la strade plui in rive sù al è dal sigûr Sergio Bolzonello, sostignût des listis di Pd, Cittadini per Bolzonello, Slovenska Skupnost e Open - Sinistra FVG. Ancje se inte ricjatade unitât dal Centriçampe, l’ex sindic di Pordenon (che nissun nol dubite di lui in merit al ecuilibri intal guviernâ e ae capacitât aministrative) al paie la pene di vê agjît di vicepresident de zonte regjonâl intai ultins 5 agns simpri inte ombre di Debora Serracchiani. Cussì, il so cjapâ lis distancis des riformis de ultime legjislature, al fâs fature a fâ prese suntun eletorât deludût.
Cui che al navighe invezit in grant al è il candidât dai Centridiestre, Massimiliano Fedriga. La sô invistidure e je stade fadiose fûr di misure e a moments penose (di no crodi la ripropueste di Renzo Tondo…), ma ae fin il zovin cjâf grup de Leghe in jessude de Cjamare dai deputâts al somee che al sedi il candidât plui fuart che Lega, Forza Italia e Fratelli d’Italia, Autonomia responsabile (la formazion di Tondo e Colautti) e Progetto FVG (un gnûf subiet politic creât dal imprenditôr Sergio Bini, president di Euros& Promos) a podessin presentâ.
Il Movimento 5 Stelle, invezit, al cjavalgje la onde lungje dal consens cressint aes resintis Politichis e si azarde a presentâ un candidât discognossût al plui, Alessandro Fraleoni Morgera, ma cuntun curriculum professionâl di dut rispiet intal cjamp de ricercje e dal trasferiment tecnologjic, un teme clâf pal Friûl-Vignesie Julie. Di là di chest, si ponte clarementri al «riclam» di Beppe Grillo e di Luigi Di Maio.
Di no sotvalutâ Sergio Cecotti, un toc di novante de politiche regjonâl che si presente cul inovatîf Pat pe Autonomie, nassût tant che grup di aministradôrs comunâi e di inteletuâi impegnâts tal reagjî al aiar di centralisim che al rive di Rome, e che al à cjatade une confluence programatiche cui Manovali per l’autonomia di Jalmic e cun Patrie Furlane, la formazion politiche za rapresentade in consei provinciâl a Udin. Insume, cuasi une ultime clamade par cui che al pense che al sedi necessari vê un partît cul «cjâf» in Friûl. Al partìs dal «zero virgule» des Politichis, ma nol è in assolût di sotvalutâ, soredut se intes setemanis prime dal vôt a Rome al sucedarà alc che al puedi cambiâ i umôrs eletorâi.
di Roberto Pensa


text:
Cjalait chestis bielis strissis pedonâls, a Lignan.
Ce viodêso? Al mancje alc, vere?
Sì, al mancje che se tu sês in carozele o tu âs il frut piçul tal passegjin, li, al è il marcjepît e par podê straviersâ la strade tu scuegnis lâ plui indenant, e fa il zîr, fûr des strissis, e dopo, se propite tu i tegnis, tornâ parsore. (Di chê altre bande, comunque, al è ancjemò un marcjepît... cun buine pâs des barieris architetonichis).
E pûr Lignan al un Comun turistic, nomo?
Al varès di stâ atent a chestis robis, soredut in chest câs, che al à pene pituradis, lis strissis.
Cun di plui, se no sês convints de scjarse atenzion, di cui che al à decidût di piturâ lis cheste "zebre" cul cjâf di une gjaline, us mostri lis strissis ancje di une altre posizion.
Ce vedêso?
Us al dîs jo. Lis strissis a li àn metudis propit pene daûr di une curve!
Ven a stâi che lu savin, lis machinis a varessin di lâ planc, ma a savin ancje che no je vere. E alore, ogni volte che o viôt cualchidun che al tire une frenade parcè che si cjate un che al stravierse la strade, subit daûr di une curve, a mi domandi: "ma nus cjolino pal cûl?"
Sì, parcè che si come a Lignan o voi di spes, o sai ben cuâl che al è il motîf che al fat piturâ strissis pedonâls a coion vie, e no i vûl une lauree par capîlu. Al Comun di Lignan i dâ une vore di fastidi che la int e parchegji a gratis. Lassin stâ i presits dai parcometros, lassin stâ il fat che a ju tegnin vergnognosamentri vierts fintremai a trê di gnot, lassin stâ la lôr politiche tignî impegnade une vore di int a fâ multis par "divieto di sosta" o ticket scjadûts (e uno vore di mancul, invezit, par viodi chei che a van a robâ in spiaze, o tai apartaments, o ta lis machinis).
Lassìn stâ dut chest.
Provait a viodi, però, cemût che 'nd àn piturât lis strissis dai parchegjos gratis chest Unvier passât.
Anzit, us al fâs viodi jo, cun cheste imagjine chi in bande.
Chest al è il standard di cemût che a àn piturât lis strissis dongje des jentradis. In pratiche, dulà che 'nd jerin 3 puescj a son deventâts 2, dulà che 'nd jere 2 uno sôl e ogni tant, par rivâ a fâ sparî un parchegjo, ce ano pensât? Ma sigûr! Di piturâ strissis pedonâls e se par câs al vanze un metro, che no si sa mai che al parchegji une machine piçule, metin pûr un bidon par lis scovacis in plene curve, cussì che no si sa mai che a tirin sot ancje cualchi disgraciât che al fâs la racuelte diferenziade.
Cemût?
A àn piturât i parchegjos in cheste maniere par no dâ fastidi a chei des cjasis cuant che a vegnin fûr cu la machine? Ah sì? E alore, la mê domande e je: parcé i parchegjos a paiament, chei cu lis strissis celestis, a son tacâts!?
Insome, jo soi un che no si è mai fat fastidis par parchegjâ la machine lontan, e mi plâs cjaminâ. E par me nol è sigûr un probleme. Però mi dâ fastidi jessi cjolt pal cûl, e cussì, ogni volte che o viôt cualchi mari che e riscje di jessi cjapade sot par meti une multe di plui in casse dal Comun, a mi zirin... e cussì us al ài dite ancje a voaltris.
Mandi!


text:
Cun la leç 482/99 su la tutele des minorancis linguistichis, la Repubbliche taliane, metint in vore la Costituzion e i principis stabilîts dai organisims europeans, e à ricognossût uficialmentri la lenghe furlane. Te scuelis maternis, elementârs e mezanis, per tant, dongje de lenghe taliane, si pues domandâ ancje l’insegnament de marilenghe, un vêr patrimoni di culture e cognossincis, parcè che l’inricjiiment al passe simpri de tradizions, cjapant su dal so lengaç, i struments di crescite sociâl utii pal avignî di ducj.
La Provincie di Udin (Italie) e promôf l’ûs des lenghis presintis sul so teritori, parcè che ogni lenghe de nestre tiere e je une ricjece di difendi e un tesaur di valorizâ. Cemût che voaltris a vês notât, Curlie directory al è organizâ par gerarchie in categoriis, partint da argoments gjenerâls e continuant man man viers temas simpri plui specifics. Ogni categorie al ha une pagjine di descrizions dulà ca vegnîn esponus fins, carateristichis e contignût da la stesse, che al ten ancje lis descrizions di dutis lis sotcategoriis a livel imediât inferiôr. In che stesse pagjine son presint le descrizions des categoriis di secont livel al di sot dal World/Furlan.
Ogni domande di impirâ un gnûf sît al è sotoponu a la valutazion di un editôr: Curlie nol è un ordenari motôr di ricercje, anzit al fas da sôs seletivitât un punt di braùre e insiemè la dimostrazion da la volontât di furnî un servizi di prime qualitât a comunitât online. I editôrs di categorie si riservin il dirit di no meti un sît, stramudâlu in diviersis categoriis o di javalu completamente ancje dopo avelu inseri.
Jentrait in cuntat cun i editôrs se vês dubi o sigjeriments particolâr a rivuart da la disposizion di sîtos o de categoriis stesse.
Regulis gjenerâi par l'impirâment dai sîtos
- Cjatâ fûr la sot categorie plui appropriate
Nol è pussibil domandâ di impirâ un sît a nivel di World/Furlan, ma sôl in da categoriis dulà al è presint il link "zonte URL" adalt inte pagjine.
- Sôl sîtos in lenghe furlan
I sîtos in lenghe inglês relatîfs al Italie ai van sopogni in da sot categoriis juste di World/Italiano. I sîtos in lenghe diferentis dal inglês e dal furlan al à da es sopogni in da categoriis linguistiche juste di World.
I sîtos multilenghe che al ân une version in lenghe furlan son acetâ in sot categoriis di World/Furlan ma à di jessi proposte la URL esate de la version in lenghe furlane.
- Intal presentâ il vuestri sîtos:
- Il titul al à da corispuind al non de la vuestre aziende o al titul che compâr sul sîto
- No scrivês DUT IN MAIUSCUL;
- No listais une liste di keywords;
- No listais vuestri prodots;
- No scrivês anunzi publicitari;
- La descrizions o La descrizions al à da es un curt riassunt dal contignût dal vuestri sîto;
- La descrizions al à da es in furlan ed in une forme gramatic coreta
- No meti dentri linguaggio promozionâl/publicitari;
- No scrivês la storie da la vuestre aziende/vite;
- No listais une liste di keywords;
- No doprais HTML tags
- Domandait l’impirâment in une sole sot categoriis
- Ogni sîto podês vês listâ une uniche volte e in una uniche categoriis di World/Furlan. Ricuardìn ancjemò che Curlie al trascrive sîtos e non pagjine Web. A ses preas di no proponi di impirâ duc tes pagijnis dal vuestri sîtos. Domande dopli, in plui categoriis, o cun URL diferent che ripuartìn tal stes sîto o contignût, a no vignaran tolerades e as podaran vesi gjavâ ancje i inseriments za listais .
- Il titul al à da corispuind al non de la vuestre aziende o al titul che compâr sul sîto
Notice: The World/Furlan category lists sites in Furlan language . No sites will be accepted and listed at this level. Please find the best subcategory possible, where the link "suggest URL" on the upper side of the page is present, for submitting your site.
Please suggest English language sites about Italy or Friuli Venezia Giulia to the proper Regional/Europe/Italy subcategory. Please suggest other non-English languages sites about Italy or Friuli Venezia Giulia in the proper World/[Language]/[Regional] subcategory.
Multilingual sites having an Furlan language version can be submitted to the proper subcategory in World/Furlan, but you must provide the actual URL of the Furlan version startpage.


text:
Cambi
storic in Navare là che la Comunitât e varà une gnove maiorance di
guvier che e met adun la aree nazionaliste
basche, formade di Geroa Bai e EH Bildu,
e chê progressiste cun Podemons e
Izquierda – Ezkerra. I spagnoliscj, sei di drete
che di centri çampe, a restin invezit ae oposizion adun cu la
diestre regjonaliste de UPN che par agns e à guviernât la Comunitât
forâl. Cundut de disponibilitât di Geroa Bai a tirâ dongje ancje i
socialiscj, chescj ultins a àn sielzût di no jentrâ intun progjet
considerât masse “basc” e soredut di no acetâ nissun percors in
comun cui indipendentiscj di EH Bildu. L’acuardi di guvier pe
Comunitât al à favorît ancje chel pal Comun di Iruñea / Pamplona
là che Joseba Asiron, di EH Bildu, al sarà il prossim sindic de
citât cu la poie di Geroa Bai,
Izquierda – Ezkerra e Aranzadi, la liste civiche
leade a Podemons. Al è un risultât
storic, ancje dal pont di viste simbolic, dal moment che Iruñea /
Pamplona no je considerade dome la capitâl
storiche de Navare ma ancje chê di dute Euskal Herria, o sei il Paîs
Basc inte sô integritât.
Font:
Naiz:, 05/06/15;
El Pais, 01/06/15


text:
Il radun a ‘nt fâs trente
Chest an al è il radun numar 30: trente agns di Biker fest international, un dai plui impuartants e innomenâts in Italie e tal rest de Europe. Si fasarà a Lignan dai 19 ai 22 di Mai. L’event si davuelzarà in trê ponts de citât: Terrazza a mare, stadi Teghil, zone dal Luna Park. Fra lis robis di segnalâ: la spetacolâr parada di motos, dilunc lis stradis di Lignan, il sabide sere, cun partence aes 7 di sere dal Luna Park. Li dal stadi, a saran presintis lis plui impuartantis cjasis motociclistichis cun dimostrazions e provis dai gnûfs mieçs. La Harley Davidson e varà un so camion, cun ducj i modei in prove sore nuie. E po: i mototours curâts e proponûts de organizazion par fâ cognossi lis bielecis dal Friûl-VJ; e il XXI US Car reunion, incuintri storic par machinis americanis. Par ultin, une ale di santitât cu la Christian Motorcyclists Associazion: motârs che a distribuiran la Biker Bible. E domenie a organizaran la Biker blessing, benedizion par cui che si metarà in viaç par tornâ a cjase. ❚
(Os.Pun.)


text:
IL FERÂL. Il troi ingredeât de mê vite
Pre Antoni tai siei scrits al è simpri autobiografic, al partìs di riflessions che al fâs su di se. E, tacant de sô infanzie, tal cjâf al à come un film che i zire salt e nuie i scjampe. Il cjalâ indaûr nol è par nostalgjie, par vaî sore la sô miserie, lis sôs rognis, ma par capî, imparâ de esperience che e vâl plui di cualunche libri. E di chê strade, nus jude ancje nô a pensâ. (pre Roman Michelot)
Il troi ingredeât de mê vite
Mi capite, soredut tai dîs di ploie che ti tocje stâ fer o cuant che la fumate e il scûr lu tu âs dentri, che no tu âs voie ni fuarce di svolâ, di ripassâ come tune pelicule il troi ingredeât de mê vite e no rivi nancjemò a rindimi cont di ce salt straordenari che o ai fat, de strade che o ai rivât a fâ di cuant che lis mês puaris gjambutis sutilis come stecs e simpri glaçadis a àn tacât, come lis talpis di Pinochio, a balinâ chest mont cussì plen di maraveis e di brutis robis, a frontâ zigants, Golie spropositâts, jo che no dome no ai nissune armadure di difese ma che, a diference di David, no ai mai imparât a tirâ ni cu la fionde ni a man, che di fat mi ridevin ducj… La fortune mi à judât cul fat che par agns e agns no vevi la biciclete e che, in compens, o vevi buine gjambe e o corevi come un cjavrûl e o sfolmenavi vie come i jeurs che tun batût di voli a scjavacin il cjamp. Jo o vevi di scjavaçâ il cjamp dal mont, che nol è piçul, nol è facil, nol è clâr e tu sês simpri a riscjo di sbaliâ strade o di restâ cence flât. Pal moment, mi pâr di no vê fat grandis macacadis e duncje, par fânt di cumò indenant, o ai il vantaç che no ai avonde timp. Rivuart al sivilâ, mi contenti e mi consoli di sintî i miei canarins e ducj i agnuluts di plume, di ogni colôr e fatece e bielece, che a jemplin di vite la mê vecje canoniche che une volte e faseve une figurone come chê dal puar gno barbe don Abbondio, ma che cu la modernitât, cui comforts, cui gnûfs criteris architetonics aveniristics e spaziâi e je propit stonade e fûr di cors. Come che forsit al è stonât o fûr di cors il so incuilin dirocât. Ma li dentri a zuin, a paissin, a barufin, a morosin i gjats in plene libertât e, tal plan adalt, lis surîs a àn sigurade une vecjaie di assolude trancuilitât. Par dî che te vite no simpri dut al vâl par dut, ma alc al vâl simpri e al è simpri cualchidun che al pues cjatâ zovament. Duncje nol è nuie di butâ vie. Al pense za il timp.
Tal gno fantasticâ cence dret e cence presse, tal cjalâ rilassât e seren il percors de mê infanzie a cumò, o scuen prin di dut notâ la diference… Un salt secolâr, epocâl, inimagjinabil, fantastic e scandalôs. Un salt masse grant e gjeneralizât par iludisi che no nus rivi, anzit che no nus sedi za rivât il cont, e salât. Di fat, tal nestri nît dorât e iperprotezût o sin cjamâts di problemis e di fastidis no mancul grancj e no mancul fastidiôs di chei che si provave tes nestris puaris cjasis cu lis lastris rotis, cui mobii carulâts, cui cits clucâts, là che la mancjance di lûs in cualchi maniere e taponave la vision dolorose di une int puare e rassegnade.
Distirât te mê cineteche virtuâl, o sieri i voi e mi viôt un puar frut ingrisignît… Une animute cul cûr simpri cjalt, ma cu lis mans glaçadis, i dêts plens di poleçs, un pâr di bregonuts imblecâts che a lassin passât dut il frêt sot de gjambe, un cjanut che al à mil golis e fotis ma al sa che nol pues sodisfâlis. No par tristerie di cualchidun, ma parcè che e je cussì. E “parcè di sì” o “parcè di no” e je la plui grande rispueste che i siôrs a dan ai puars, che no an nissun dirit di fâsi e di fâ domandis. “Al è Diu che al à creât il siôr e il puar”, o ai let di cualchi bande. Mi pâr tal Coran. Ma e je une teologjie, une morâl, une filosofie che e vâl par ducj i popui di dutis lis religjons. E a ricuardâlu nol è tant il puar tai confronts dal siôr, che nol pues permetisi ciertis confidencis e ciertis pretesis, ma il siôr tai confronts dal puar, che nol pues permetisi un moment di distrazion e di debilece. Se no al cole il mont, si ribalte l’ordin, si va a sbati.
di pre Antoni Beline


text:
Fanzine
La peraule inglese, e po deventade internazionâl, fanzine e derive de contrazion dai tiermins fanatic (apassionât) e magazine (gjornâl); e je duncje une publicazion tematiche fate in maniere volontarie di apassionâts suntun argoment e pensade par altris apassionâts.
La durade e i disvilups di cheste ativitât a dipindin un grum de situazion: in gjenar no puartin vantaçs economics, ma son fats par passion e tal timp libar, e par chest a podin sparî daurman se il so autôr si strache. Purpûr, in cierts ambits specifics, une fanzine e pues fâ nassi un ciert interès tant di rivâ a cuvierzi i siei coscj e a aumentâ il so nivel cualitatîf, ancje fin a une publicazion professionâl.
Une fanzine che e je rivade a une edizion professionâl e ven clamade prozine. Se po daûr dal lavôr e je une clape che e fâs ancje bêçs cu il lôr lavôr, si pues za fevelâ di riviste, ancje no vint daûr un grup editoriâl, une rêt di distribuzion o une gjestion corete par vê un propi ISBN.


text:
18 Namen gefunden
- Fahrner Pfarrkirchen im Mühlkreis (2)
- Falkenberg Pfarrkirchen im Mühlkreis (1)
- Falkinger Pfarrkirchen im Mühlkreis (3)
- Falkner Pfarrkirchen im Mühlkreis (10)
- Fegerl Pfarrkirchen im Mühlkreis (2)
- Fellinger Pfarrkirchen im Mühlkreis (1)
- Fenk Pfarrkirchen im Mühlkreis (2)
- Fesl Pfarrkirchen im Mühlkreis (3)
- Feuerwehr Pfarrkirchen im Mühlkreis (1)
- Finnflow Pfarrkirchen im Mühlkreis (1)
- Flüchtlingsbetreuung Pfarrkirchen im Mühlkreis (1)
- Födermayr Pfarrkirchen im Mühlkreis (1)


text:
3. Brusâ dut
Cumò al sintive dome il lent movisi da lis peraulis, il lôr indolent bulicjâ dentri la sô ment: «Lis flamis dai trepîts si distudarin. E il scûr, la ruvine, la Muart Rosse a fissarin su dut la lôr paronance cence confins.»
E cun chest, il muart al veve ancje finît di pensâ.
“CD-30 a Centrâl, CD-30 a Centrâl. Rispuindêt!” al zigave Siro De Luca tal microfon spietant une rispueste.
I doi agjents a jerin tornâts a la machine par conseâsi cun Martinis su ce fâ.
“Ti scolti, Siro” i rispuindè la vôs sustose di Martinis.
“Nus covente un miedi e a la svelte.”
“Un miedi? Alore e je vere, o crodevi che chei mats da la dimension Farenheit 451 a vessin esagjerât…”
“Nuie di esagjerât, Martinis: situazion suspiete e possibilitât di infezion in cors.”
“Capît. Isolìn il sisteme e podopo o pues mandâus il miedi di turni chì in Centrâl.”
“No, Martinis, no tu âs capît, al covente fâ a la svelte. E nus covente un miedi usât a vê ce fâ cun robis dal gjenar.”
“De Luca, viôt di dâti une calmade.”
Little i gjavà il trasmetidôr da lis mans di De Luca: “Martinis, cun rispiet, chì la situazion e je grivie. La richieste di Siro e je plui che motivade.”
“Poben… e indulà volêso lâ a cjatâlu un miedi come che disês voaltris, alore?” i domandâ Martinis.
“O vin pensât al sisteme Cjan dai Baskerville. Chel là nus somee la persone juste.”
Dopo di chê discussion cun Martinis lâ e tornâ dal sisteme Cjan dai Baskerville al jere stât la robe plui semplice di une zornade che ancjemò no dave segnâi di volê finî.
Di cuant che a jerin ripartîts di denant dal 221B di Baker Street, il dotôr John H. Watson nol veve molât un moment di domandâ informazions a rivuart da la situazion che a varessin cjatât a destinazion.
“Di tantis aventuris cun chel osteât di Holmes, cheste mi mancjave pardabon!” al diseve sentât tal senton daûr. “Ma, sintît, sêso sigûrs che si pues lâ ator cussì? No varessino di vê un permès speciâl, o alc dal gjenar?”
“No son fastidis, dotôr” i rispuindè De Luca. “O vin il consens de Centrâl dal Control Dimensionâl e po o tornarin a puartâlu indaûr tal moment che lui al preferis: al sarà come che nol ves pierdût nancje un second.”
“Ben, ben,” al disè incoragjît Watson, “mi displâs dome che chel diaul di Holmes al sedi in un dai siei moments di depression riflessive, sierât in cjamare a sunâ il violin… O vuei dî che al sarès stât gustôs viodilu operâ intune altre dimension. Plui lu cognos e plui mi somee saltât fûr di un altri mont.”
Lis ruedis da la machine si poiarin un altre volte su la jerbe ch’e circondave la piçule borgade di cjasutis dai resistents cuintri il sisteme che ta la dimension Farenheit 451 al voleve scancelâ i libris, pleant la popolazion a une vite fate dome di imagjinis eletronichis cence ricuarts.
Little, De Luca e il dotôr Watson a dismontarin intun moment da la machine. Intun pâr di pas il londinês al veve bielzà i scarpins plens di polvar e il soreli si jere fat simpri plui sflandorôs. Cumò al someave brusâ il Timp.
“Il mont al cor convulsîf intun cercli, al zire sul so as e il Timp al è dut ocupât a consumâ, brusant, i agns e la int, in ogni mût, cence bisugne di jutori” si cjatà a pensâ Siro De Luca, intant che cui siei compagns di viaç si dirizeve viers de cjasute dal malât: “Ven a stâi che, s’e je int ch’e bruse lis robis, come i milizians dal fûc, e ancje il soreli al bruse il Timp, ven a stâi che chì dut al bruse.”
Ma i resonaments di De Luca a forin savoltâts da lis pocjis peraulis che L’Isule dal Tesaur al disè vignint viers di lôr.
“Al è muart.”
Watson al jere curiôs di dâ une cjalade al cadavar, ancje se no jere plui nissune possibilitât di fâ alc par lui. Al voleve viodi alc di gnûf e probabilmentri di stâ ancjemò un pôc fûr de sô consuete dimension. I doi agjents dal Control Dimensionâl lu scortarin a viodi il muart oribilmentri sfigurât, ancje se Little al vares fat vulintîr di mancul, deludût e invelegnât come ch’al jere di no jessi rivât a disberdeâ chel maledet gredei fasint biele figure cui siei superiôrs.
“Disfantament dal jessi” al fè sentence Watson, viodint ce ch’al jere restât di chel che une volte a clamavin La Mascare da la Muart Rosse. “In compagnie di Holmes o ‘nd ai viodudis robis fûr dal normâl, ma cheste… No sai ce dîsi, ma se o volin tentâ une diagnosi o disares che si è malât da la sô stesse malatie. Ven a stâi: chest om nol ‘saveve’ la Muart Rosse, chest om al ‘jere’ la Muart Rosse.”
“Brute storie” al comentà laconic Little.
“Ma, dotôr, ce vûlial dîsi ch’al ‘jere’?” al cirî di lâ a font De Luca.
“Nol je une robe tant elementâr… no lu sai spiegâ ben nancje jo, agjent” al rispuindè Watson. “Forsit ch’al jere rivât a cognossisi ad implen e dal dut.”
“Ben, dotôr, o tornin a menâlu in Baker Street. Al sarà impazient di tornâ a lis sôs indagjinis” al disè Little e dopo si voltâ viers L’Isule dal Tesaur e Vincmîl leghis sot dal mâr. “Al è stât un plasè, a la prossime, sperant intune situazion plui legre.”
“Agjents, dotôr Watson, us disin graciis par ce ch’o vês fat. In dut câs, graciis” al saludà L’Isule dal Tesaur.
Ducj i oms si saludarin. Ma intant che Siro De Luca al strenzeve la man da L’Isule dal Tesaur i vignì un lamp tal cjâf e dut a un bot al capì cuâl ch’al jere il so destin.
“Cumò o restais cence un om e cence La Mascare da la Muart Rosse?” al disè.
“No sai, forsit o varin di spietâ un pôc, ma al saltarà fûr cualchidun pront a cjapâ chel puest vueit. Nô no vin premure.”
“Podaressio jessi jo, chel om? Che memorie?” al domandà De Luca.
L’Isule dal Tesaur lu cjalâ fis tai voi e i metè une man su la spale. Dut al jere scrit ta lis lôr mentis: “Sì, tu lu sarâs. Ma visiti di une robe: tu no tu sês impuartant. Tu no tu sês nuie. Dome che, un dì, il bagai che al puarte ognidun di nô ta la sô ment al podarà jessi util par cualchidun. Par chel nô o fasin ce ch’o fasin.”


text:
domenica 10 febbraio 2013
Il cartel par Udinese - Torin
Ma no soi masse content... Il dissen dal strisson al jere vonde biel, ma îr no jeri masse in condizion e no soi sodisfat di cemût che al è vignût... E cumò no mi met nancje a mateâ cui colôrs, che aromai al reste cussì. Sperìn pluitost di vinci e che Totò al meti dongje chel gôl numar 150.
In teorie, jessint che sin ancjemò in campagne eletorâl, Silvio al varès di comprâ l'arbitro par dânus un rigôr a nô, jessint che senò nissun tifôs dal Udine lu votarà, dopo la robarie di domenie passade. :)
Ma forsit, no si sa mai che o vincìn prime di vê bisugne di rigôrs.
Da rest o sin plui "torinês" nô, che il Torin.... o vin Campos Toro, o vin El torito...
Al jere materiâl par fâ il cartel cun lôr doi!
Ma dopo o ai pensât che nancje zuiaran, e cussì mi soi butât su cowboy e il rodeo, sperant di mugnestrâ i granata. :)
Scrit di gelo stellato a lis 09:13 Etichetis: cartei da l'Udinese
Iscriviti a: Commenti sul post (Atom)


text:
Oceanie
Oceanie e je une peraule doprade in sens stret par indicâ l'insiemit de Polinesie, Melanesie e Micronesie, une division pôc sientifiche, tirade fûr di Jules Dumont d'Urville intal 1831.
Intal fevelâ comun, e in gjenar in sens plui larc, cun Oceanie si intint il continent che al inclût ancje la Australie e la Gnove Zelande.
Ripartizions internis[cambie | modifiche il codiç]
La ripartizion tradizionâl de Oceanie, doprade ancje dal ONU par dividi il mont in macroregjons, e divît il continent in:
Gjeografs e linguiscj a preferissin invezit une division dal continent in dôs regjons, su la base di criteris gjeografics, botanics, zoologjics e linguistics. Chestis dôs zonis a son:
- Oceanie dongje (inglês Near Oceania), cun Australie, la isule de Gnove Guinee e i arcipelacs dongje, cun lis Isulis Salomon
- Oceanie lontane (inglês Remote Oceania) cun la Polinesie, la Micronesie e la Melanesie, fûr che par lis Isulis Salomon
La part plui grande des tieris fûr de aghe di chest continent a son in Australie, ma si dopre il tiermin Oceanie par fevelâ di chest continent parcè che lis aghis a son impuartantis, e a coleghin i variis tocs.
L'Oceanie al è il plui piçul dai continents e il penultin pe popolazion, prin dome de Antartide.
Regions, stâts e teritoris[cambie | modifiche il codiç]
L'Oceanie e je scuasi dute formade di piçulis isulis nazionâls, cun la Australie che e je la uniche di dimension significative. Lis unichis nazions che a àn confins su la tiere a son Papue Gnove Guinee e Timor Est, che a confinin cun l'Indonesie.
Lis nazions de Oceanie a son rivadis a vê nivei diviers di indipendence des vieris potencis coloniâls; o cjatin ancjemò teritoris dipendents come la Gnove Caledonie, teritori di oltrimâr francês o lis Hawaii, stât USA.


text:
Quadrivium
Il quadrivium al è stât, te Ete di Mieç, il complès des cuatri arts liberâls: aritmetiche, musiche, gjeometrie e astronomie che, dutun cul trivium, al è stât la fonde dal studi de filosofie e de teologjie tai centris di insegnament medievâls.
Il quadrivium al procure al student che al vedi superât l'aprendiment basic cognossincis plui avanzadis e une plui profonde sapience cul introdusilu aes siencis superiôrs.
Al è in mût particolâr chest ramaç de cognossince che al ricêf plui impuls cui contats dai monasteris catalans cul Islam: un clâr esempli si lu à cui studis matematics avanzâts che Gerbert di Orlhac al à puartât indenant cul vescul Ató di Vic intant de sô permanence in Catalogne.
Par mieç dal Islam si cognosserin i lavôrs di Maslama sul astrolabi, il stabiliment des taulis astronomichis, l'ûs das cifris arabis e dal zero e si slrgjarin lis cognossincis su la algjebre intal mont cristian.
Lis cognossincis gnovis a judarin a miorâ il studi de gjeometrie, de aritmetiche e de astronomie tai diferents centris di insegnament.
Bibliografie[cambie | modifiche il codiç]
- (catalan) Sadurní i Puigbò, Núria: Diccionari de l'any 1000 a Catalunya. Edicions 62, Col·lecció El Cangur / Diccionaris, núm. 280. Barcelone, Otubar dal 1999. ISBN 84-297-4607-2, plana 106.


text:
De mumie di Oetzi o vevi za fevelât timp indaûr, cjatade tal 1991 su lis Alps e che cumò e polse a Bolzan.
Cuant che al è stât cjatât Oetzi al veve fint di subit jevât une grande curiositât e interès di bande di studiôs e apassionâts, une scuvierte uniche che cumò si insiore di altris gnovis interpretazions; l'archeolic Renato Fasolo di Verone di fat, di agns daûr a studiâ la mumie, al à presentadis lis provis a conferme de sô ipotesi che la muart di Oetzi no sedi stade acidentâl ma ben che il cuarp al sedi stât sepulît in forme rituâl. A pro di chest il fat che la mumie e jere dongje di un spiron di cret di forme triangolâr e al veve cun se ogjets simbul e sostancis terapeutichis che a podaressin costituî il so furniment. Cun di plui a son stâts cjatâts un arc, une manarie, une cosse e une stuerie "metûts dongje di un spiron di cret dulà che si viôt une plateforme triangolâr che e riclame la forme di un pugnâl", al spieghe Fasolo; chest lûc al podarès duncje jessi un puest di cult, come che al sarà carateristic plui indevant te Ete dal Ram. Intor de mumie a son stadis cjatadis ancje sostancis cun proprietâts terapeutichis, stant che si è scuviert che Oetzi al veve diviersis malatiis: un recipient cun framents e polvar di cjarbon che al coventave par supâ lis sostancis tossichis, doi foncs cun proprietâts antibiotichis e emostatichis; po dopo al jere ancje tatuât cun diviers segns e intor di lui e je stade cjatade une gusele di vues che i coventave par incidi la piel e meti dentri il cjarbon par colorâle.
Il so furniment cetant siôr al jude a capî duncje che al pues jessi stât metût dongje pal so ultin viaç dilà de vite.


text:
Îr a misdì a Udin al è stât presentât il Patto per l’Autonomia, une iniziative cjapade sù di un trop di sindics e di aministratôrs locâi cun chê di difindi e promovi la specialitât de Regjon e di slargjâ i spazis de democrazie partecipade.
La iniziative e somee jessi chê juste tal moment just (o almancul: prime che al sedi masse tart).
E rive juste tal moment che la fantasime dal Partito della nazione e mostre ad in plen la sô brute muse grise, nere e cun trê pineladis di ros, di blanc e di vert (o di Verdin?): centraliste, pseudoeficientiste, afariste e nazionaliste.
O vin za scrit che chê creature mostruose e je pericolose soredut pal Friûl e pai furlans. Duncje al è ben che si movisi e che si fasi alc, propit chi di nô.
A son diviersis robis interessantis di cheste iniziative che nus colpissin in maniere positive:
1) e ven pandude une idee clare dal Friûl in tiermins teritoriâi e linguistics e culturâi, cu la sô unitât e la sô pluralitât;
2) i siei promotôrs a fasin indenant une idee di democrazie partecipade e di prossimitât – une robe che e covente une vore e che chi di nô le àn pensade e dite dome chei di Un Friûl Diferent (tai ultins agns une des robis miôr che si vevin metudis in moviment: a proposit, dulà sono?);
3) daûr di ce che si lei democrazie, teritori, dirits si tegnin dongje cul pluralisim linguistic e culturâl e cuntune idee di disvilup sostignibil e just e di gjetion corete dal teritori e des sôs risorsis;
4) si sa che lis fondis de autonomie regjonâl si cjatin inte presince des minorancis linguistichis furlane, slovene e todescje e inte lôr tutele;
5) il ‘Patto’ al nas in Friûl, cuntun grup di aministradôrs locâi che a son zovins e che a rivin dal Friûl di mieç, ma ancje de Basse, de Cjargne, de Alte, dal Friûl ocidentâl e di chel Gurizan;
6) personalitâts di valôr de culture e de politiche di chenti a mostrin di vê une atenzion positive viers de iniziative (e cualchidun – di pôc valôr…? – al mostre za di jessi cuintri….);
7) chescj aministradôrs dal Friûl a mostrin di no vê ni sudizion, ni sotanance, ni dipendence viers Triest e anzit a proponin di tignî dongje ancje chê part de Regjon e cui che di chês bandis là al pues fâ indenant ideis compagnis di democrazie e di colaborazion, fondadis sul ricognossiment, sul rispiet e su la paritât.
In chest moment si scuen jessi otimiscj e cjalâ cun atenzion cheste iniziative, che par ce che al tocje lis divignincis politichis dai siei promotôrs si pues calcolâle trasversâl e soredut civiche, dongje de int e dal teritori.
Cun chest otimisim e soredut cuntune cussience fuarte de necessitât che al nassi alc di bon e di propositîf, cuintri dal Partito della nazione e a pro dal Friûl, nus somee just segnalâ cualchi aspiet che il stes Patto per l’Autonomia al podarès marcâ di plui te sô azion e te sô comunicazion, propit par jessi coerent e crodibil:
1) Di cualchi bande o vin let che il non uficiâl dal ‘Patto’ al è ancje par furlan, par sloven e par todesc. Al è just e al è coerent cun ce che al è stât dit inte conference di presentazion e cun ce che si lei intai documents, che a sclarissin i obietîfs de iniziative. Però al covente che cheste pluralitât cussiente e rispietose si le viodi di plui. Non cuadrilengâl simpri e dapardut, …please!
2) Stant che il ‘Pat’ – cumò lu clamìn ancje par furlan – al vûl jessi alc di gnûf e di bon, al varès di marcâ la sô novitât cul scrivi tai siei tescj, par esempli par talian, ‘Friuli-Venezia Giulia’ e no ‘ Friuli Venezia Giulia’ o ‘fvg’ e ‘FVG’ (eventualmentri, par sparagnâ timp e caratars ‘F-VG’).
Cualchidun al calcolarà chestis osservazions alc di piçul e di formâl. Par nestri cont nol è cussì: la forme e je sostance, soredut in chescj câs.
Viodarìn ce che al nas. E ce che al devente.


text:
miércoles, 19 de agosto de 2009
Il presut di San Denêl
In Friûl, il purcit al è un animâl tipic che si esprim al miôr tal presut crût di San Denêl ,famôs dapardut, la produzion dai presuts di cheste gaiose citadine dal Friûl di mieç in provincie di Udin, a derive des particolârs cundizions climatichis di cheste localitât culinâr situade tra lis Alps Cjargnelis e il mâr adriatic, e al è propit l’aiar di San Denêl, une crosere de brise che ven sù de lagune e lis foladis fredis e sutis che vegnin jù da lis Alps, che involucin par tancj mês la cjâr metude a stagjonâ.
Si conte che i Cels, antîcs abitants dal Friûl, a forin i prins te storie a conservâ lis cuessis dai purcits usant jerbis particolârs, asêt e fum, la cjar purcine e jere il lôr mangjà preferît.
Lis cronichis de epoche a contin che il Patriarcje di Aquilee, si fos preocupât di “saurî” la permanence dai prelâts riunîts tal Concili di Trent , mandantjur une cuantitât di persuts. Cheste specialitât furlane si le cjatave ancje tes taulis de Serenissime e des corts Austriachis e Francesis.
Viers i finâi dal Votcent a San Denêl e jere za cualchi dite che e produseve chest deliziôs prodot, e che a podevin ingloriâsi dal riferiment di sei “furnidôrs de Cjase Reâl ” e dai “ Sacris Palaçs Apostolics”.
I prins stabiliments destinats a une produzion autonome (ju cjatin bielzà tal 1920) a scomencin a metile in confezions, involuçant lis fetis ben finis in cjarte veline, in scjatuletis fatis cun tun len lizêr.
Tor il 1930 chest sisteme al fo sostituît cul sisteme “sot vueit”, e lis scjatuletis a erin di late e a vevin la lungjece di une fete di presut.
Tai agns sucessîf chestis “ditis” si trasformarin di produtôrs artesanâi in veris industriis, tal cors dai agns 80 o vin viodût une consistente jentrade di impresis di plui grandis dimensions, cence pierdi la forme artesanâl di stagjonâ il persut.
-
A Buenos Aires cheste delicatece e ven impuartade. E cuntune pocje di fortune cualchi pariint o amì te puarte di regâl une scjatolete tornant dal Friûl.
---
No hay comentarios:
Suscribirse a: Enviar comentarios (Atom)